text:
Fa’amaonia Glenn Lefiti ta’avale na aumai fa’atasi ma le Sa’ilele ma Lagisi
Na manino i le molimau a le pule o le Ofisa o Tiute i luma o le Komiti Suesue a le Senate i le vaiaso na te’a nei, o taavale ia na pisa solo ai tala na aumai faatasi i le taimi na toso mai ai le vaa tosovaa o le Sailele ma Lagisi i le teritori, o taavale uma a le malo ma o loo faaaogaina e le Ofisa o Uafu ma Taulaga e oo mai i le taimi nei.
Ae o le isi taavale lea na maua mulimuli ane e patino i se tagata se toatasi, sa toe maua mulimuli ai e le malo le tupe mai lea tagata, ina ua totogi e le tagata lea le lafoga i le taimi na taunuu mai ai le taavale i le uafu.
O taavale e pei ona fesiligia na taua e le faatonu o Uafu ma Taulaga ia Matagi Ray McMoore i lana molimau e faapea, e taunuu atu i Hawaii ua maea ona faatau e sui o le Komiti Faapitoa sa tofia e le kovana taavale nei, ae ina ua fesili atu i ai poo fea e ave i ai nei taavale, ae sau le latou tali, o taavale uma nei e manaomia mo galuega o le faalolotoina o le uafu.
Na fesili Senatoa Velega Savali Jr ia Matagi pe sa i ai sana tala na toe fai e uiga i taavale ina ua taunuu atu uma ua ona faatau, ae na tali Matagi, “e lei toe faia i ai sa’u tala aua o lea ua uma ona faatau taavale.
Ae na taua e Lefiti e faapea, ina ua faia le faaiuga e tatala i tua taavale a le malo ia na aumai i luga o lagisi e faaaoga, sa faateia ai lona ofisa ina ua salalau le isi tala e uiga i le isi taavale fai mai sa faatau foi i tupe a le malo, ae o le taavale a se tagata faigaluega a le Ofisa o Uafu ma Taulaga.
Sa faia suesuega a lona ofisa ina ua sosolo le tala e uiga i le taavale lenei, ma maua ai loa faamaumauga e faapea, o le taavale sa faatau mai i luga o le igoa o le ‘malo o Amerika Samoa’, ae o loo saini ai le suafa o Fanene Sooto.
Na faamanino e Lefiti i le SIC e faapea, i faamaumauga i le taimi na kilia mai ai i tua le taavale, o loo taua ai o le afafine o Sooto na alu ma kilia mai le taavale i tua, sa faapea foi ona maua i a latou suesuega, e $5,000 le tau na faatau mai ai le taavale mai Hawaii, peitai na taua e Velega, “e tusa ai ma faamaumauga ua i luma o le komiti, e $14,000 le tau o le taavale na faatau mai ai,” ae na sii i luga e Lefiti le pepa o loo i ona lima ma faapea atu ia Velega, “tailo i ai pe sa’o lena mau, ae o le pepa lenei o loo faamatala mai ai le tau sa faatau mai ai le taavale mai Hawaii.”
Na toe fesili Velega pe sa totogi se tiute e aumai ai i tua le taavale, ae na tali Lefiti, “e $500 sa totogi, fuafua lava i luga i le tau o le taavale sa aumai ai.”
I le toe faaauauina ai o le molimau a Lefiti sa ia taua ai e faapea, a’o faaauau pea suesuega a lona ofisa, sa latou toe mauaina ai le tulaga lea, o le taavale lea sa sau i luga o le igoa o le malo o Amerika Samoa, e tutusa lelei lava lona ‘Vin #’ (Vehicle Identification Number) ma le ‘Vin #’ o le taavale sa aumai a Fanene, o le taavale lava lea e tasi.
Na fesili Velega poo fea la ua oo i ai le mataupu e uiga i le taavale lea, ae na tali Lefiti e faapea, “sa ou faalogo i le tala fai mai sa faia se fonotaga i luga o le Ofisa a Magelei [Logovi’i], fai mai ua valaau atu Matagi ma Sooto ma latou fono ai, ona ou manatu lea e sili ai loa pe a taoto atu i luma o Magalei le mataupu lea, ae te’i ua ou toe maua le isi tala mulimuli fai mai ua uma ona fofo le mataupu lea, ua leai se mea.” (O Magalei o le Teutupe a le malo)
O le molimau lea a Lefiti na faagau le malie ai Matagi i le ta’u ai fua o lona igoa i le taavale a Sooto, ma ia saunoa ai e faapea, “o se mea e fia faasa’o i le molimau a Glenn, e leai se mea o le a ta’u ai fua lo’u igoa i le taavale lea e ta’u ai le igoa o Fanene, aua le soona lafoa tala o lea fo’i e faalogologo mai le aufai news.”
Na vave ona faauilavea le taitaifono o le SIC ia Lualemaga ma taumafai e faato’a filemu le mataupu i le va o molimau, peitai na toe saunoa Lefiti, “o a’u tala ia e fai atu e le o ni tala moni, ae o tala sa ou faalogo i ai, ae le faapea ua ou tuuaia le afioga Matagi i le mataupu lea.”
Na taua e Velega, e tusa ai ma faamaumauga ua i luma o le SIC, le $61,000 le tupe a le malo na alu i le faatauina mai o taavale nei, peitai e i ai le isi taavale o loo taua na faatau e le malo, peitai e oo mai i le taimi nei e lei oo mai i le teritori, ua fiu foi e saili i Hawaii e le o i ai se taavale faapena, ae ua i ai foi ripoti fai mai, sa toe tala i tua le tupe sa totogi ai le taavale lea.
O loo faaauau pea suesuega a le SIC e uiga i lenei mataupu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Vaega 36
1–3, Ua faaee e le Alii lona aao i luga o Eteuati Paterika e ala atu i le lima o Sini Rikitone; 4–8, O alii uma taitoatasi ua mauaina le talalelei ma le perisitua ia valaaulia e o ma talai atu.
1 Ua faapea ona fetalai mai o le Alii le Atua, le aMalosi Aoao e Toatasi o Isaraelu: Faauta, Ou te fai atu ia te oe, laʼu auauna eEteuati, ua faamanuiaina oe, ma ua faamagaloina oe i au agasala, ma ua valaaulia oe e talai atu laʼu talalelei ma le leo e pei o se pu;
2 Ma o le a faaee loʼu alima i ou luga e ala i le lima o laʼu auauna o Sini Rikitone, ma o le a e maua loʼu Agaga, o le Agaga Paia lea, o le eFaamafanafana lea, o lē o le a ia aoao atu ia te oe imea filemu o le malo;
3 Ma ia e talai atu le talalelei ma le leo tele, fai atu: Osana, ia faamanuina lava le suafa o le Atua silisili ese.
4 Ma o le valaauga ma le poloaiga lenei Ou te tuu atu ia te oe e faatatau i tagata uma—
5 O le toatele o i latou e o mai i luma o aʼu auauna o Sini Rikitone ma Iosefa Samita, Laitiiti, ua latou talia lenei valaauga ma le poloaiga, ia afaauuina ma auina atu e etalai atu le talalelei tumau-faavavau i totonu o atunuu—
6 Ma alaga atu le salamo, fai atu: Ia outou alaveai outou lava mai lenei tupulaga piʼopiʼo, ma o mai i fafo o le afi, ma le inoino e oo lava i eofu ua pisia i le tino.
7 Ma ia tuu atu lenei poloaiga i toeaina o laʼu ekalesia, ina ia mafai ona faauuina ma auina atu tagata taitoatasi o e e taliaina lenei poloaiga ma le manatu tasi o le loto, e pei lava ona Ou tautala atu ai.
8 O Aʼu o Iesu Keriso, le Atalii o le Atua; o le mea lea, ia fusi i ou sulugatiti ma o le a faafuasei ona Ou alu atu i loʼu amalumalu. E faapea lava. Amene.

robotstxt: allowed

filter: keep


text:
Mataupu 2
Ua tuua e Aperaamo Uro ae alu atu i Kanana—Ua afio mai Ieova ia te ia i Arana—Ua folafola mai faamanuiaga uma o le talalelei i ana fanau ma i tagata uma e ala mai i ana fanau—Ua alu o ia i Kanana ona alu atu lea i Aikupito.
1 O lenei, sa faia e le Alii le Atua le oge ia faateteleina tele i le laueleele o Uro, sa oo ina oti ai loʼu uso, o aArana; ae o eTara, loʼu tamā, sa nofo pea i le laueleele o Uro, o sa Kaletaia.
2 Ma sa oo ina ave e aʼu, o Aperaamo, aSarai e fai ma aʼu ava, ae sa ave e eNakori, loʼu uso, Meleka, o lē o le afafine o Arana, e fai ava i ai.
3 O lenei sa afetalai mai le Alii ia te aʼu: Aperaamo e, alu ese atu oe i fafo o lou nuu, ma mai tagata o lou aiga, ma mai le fale o lou tamā, i se laueleele o le a Ou faaali atu ia te oe.
4 O lea na ou tuua ai le laueleele o aUro, o sa Kaletaia, ou te alu i le laueleele o Kanana; ma sa ou ave Lota, le atalii o loʼu uso, ma lana ava, ma Sarai laʼu ava; ma sa mulimuli mai foi loʼu etamā ia te aʼu, i le laueleele sa matou taʼua o Arana.
5 Ma sa oo ina faaitiitia le oge; ma sa nofo loʼu tamā i Arana ma mau iina, aua sa tele lafu manu i Arana; ma sa toe liliu loʼu tamā i lona aifo i tupua, o lea na nofo ai pea o ia i Arana.
6 Ae o aʼu, o Aperaamo, ma aLota, le atalii o loʼu uso, sa ma tatalo atu i le Alii, ma sa efaaali mai le Alii ia te aʼu, ma fetalai mai ia te aʼu: Tulai, ma ave Lota faatasi ma oe; ona ua Ou faamoemoe e aveese oe i fafo mai Arana, ma fai oe o se faifeau e tauave loʼu iigoa i se olaueleele ese o le a Ou tuu atu i au fanau pe a mavae atu oe mo se tofi e faavavau, pe a latou faalogo mai i loʼu leo.
7 Aua o Aʼu o le Alii lou Atua; ua Ou nofo i le lagi; o le lalolagi o loʼu atuuvae; Ou te faaloaloa atu loʼu lima i luga o le sami, ma e usiusitai mai i loʼu leo; Ou te faia le matagi ma le afi e avea ma aʼu ekariota; Ou te fai atu i mauga—O ese mai iinei—ma faauta, e aveese i latou i se asiosio, i lea lava taimi, faafuasei lava.
8 O loʼu igoa o aIeova, ma ua Ou eiloa le iuga mai le amataga; o lea o le a i ai loʼu lima i luga o oe.
9 Ma o le a Ou faia mai ia te oe se atunuu tele, ma o le a Ou afaamanuiaina oe e lē mafuaina, ma faasilisili lou igoa i totonu o atunuu uma, ma o le a avea oe ma se faamanuiaga i au fanau e mulimuli mai pe a mavae atu oe, ina ia latou tauaveina i o latou lima lenei auaunaga ma le ePerisitua i atunuu uma;
10 Ma o le a Ou faamanuiaina i latou e ala i loʼu igoa; ona o le toatele e taliaina lenei aTalalelei o le a taʼua i lou igoa, ma o le a faitauina o au efanau, ma o le a tutu aʼe ma faamanuia ia te oe, o lo latou itamā;
11 Ma o le a Ou afaamanuiaina i latou o e e faamanuia ia te oe, ma fetuu i latou o e e fetuu ia te oe; ma o oe (o lona uiga, o lou Perisitua) ma o au efanau (o lona uiga, o lou Perisitua), aua Ou te tuu atu ia te oe se folafolaga o lenei iaiā o le a i ai pea ia te oe, ma i au fanau e mulimuli mai pe a mavae atu oe (o lona uiga, o le fanau moni lea, po o le fanau o le tino) o le a manuia ai aiga uma o le lalolagi, i faamanuiaga lava o le Talalelei, o faamanuiaga ia o le olataga, o le ola faavavau lava.
12 O lenei, ina ua mavae ona afio ese le Alii mai le fetalai mai ia te aʼu, ma aveese ona fofoga mai ia te aʼu, sa ou fai ifo i loʼu loto: Ua asaili atu lau auauna ia te oe ma le naunau lava; o lenei ua ou maua oe;
13 Sa e auina mai lau agelu e alaveai aʼu mai atua o Elekana, ma o le a lelei ia te aʼu ona faalogo atu i lou siufofoga, o lea ia tuu mai i lau auauna e tulai i luga ma alu ese i le filemu.
14 O lea o aʼu, o Aperaamo, sa alu ese e pei ona sa fetalai mai ai le Alii ia te aʼu, ma Lota faatasi ma aʼu; ma o aʼu, o Aperaamo, sa aonosefulu ma le lua tausaga le matua i le taimi na ou alu ese ai mai Arana.
15 Ma sa ou ave aSarai, o lē na ou ave ma aʼu ava aʼo ou i ai i eUro, i Kaletaia, ma Lota le atalii o loʼu uso, ma a matou mea uma sa matou faaputuputu, ma agaga na matou imauaina i Arana, ma matou o mai i le ala e tau i le laueleele o oKanana, ma nonofo i faleie aʼo matou o mai i lo matou ala;
16 O lea, o le faavavau sa fai ma o matou faapaologa ma o matou apapa ma o matou faaolataga, aʼo matou malaga mai Arana e ui atu ia Seasona, e o atu ai i le laueleele o Kanana.
17 O lenei o aʼu, o Aperaamo, sa ou faia se afatafaitaulaga i le laueleele o Seasona, ma faia se taulaga i le Alii, ma tatalo atu ina ia aveesea le eoge mai le fale o loʼu tamā, ina ia lē fano i latou.
18 Ma ona matou teʼa atu lea mai Seasona e ala atu i le laueleele i le nuu o Sekema; sa tu lea nuu i le fanua laugatasi o More, ma ua matou oo mai ai i tuaoi o le laueleele o sa aKananā, ma sa ou osi atu se etaulaga iina i le fanua laugatasi o More, ma valaau atu i le Alii ma le naunautai, ona ua matou oo mai i le laueleele o lenei atunuu ifo i tupua.
19 Ma sa faaali mai le Alii ia te aʼu i le tali mai i aʼu talosaga, ma sa fetalai mai ia te aʼu: O le a Ou tuu atu lenei alaueleele i au fanau.
20 Ma o aʼu, o Aperaamo, sa ou tulai mai le mea sa i ai le fatafaitaulaga na ou fausia i le Alii, ma ou alu ese mai iina i se mauga i le itu i sasae o aPeteli, ma faatu loʼu faleie iina, o Peteli i sisifo, ma eʼAi i sasae; ma o iina na ou fausia ai se isi fatafaitaulaga i le Alii, ma toe ivalaau atu ai i le suafa o le Alii.
21 Ma o aʼu, o Aperaamo, sa ou malaga, ma alu atu pea agai i saute; ma sa i ai pea se faaauauga o se oge i le laueleele; ma o aʼu, o Aperaamo, na faia se tonu ou te alu i lalo i Aikupito, e nofo ai iina, ona sa faateteleina lava le oge.
22 Ma sa oo ina ua lata ona ou ulu atu i Aikupito, sa fetalai mai le Alii ia te aʼu: Faauta, o aSarai, lau ava, o se fafine lalelei tele i le vaai atu i ai;
23 O lea, o le a oo mai, a vaai mai tagata Aikupito ia te ia, o le a latou fai ane—O ia o lana ava; ma o le a latou fasioti oe, ae o le a latou faaolaina o ia; o lea vaai ia faapenei ona e faia:
24 Tuu atu ia Sarai e fai atu i tagata Aikupito, o ia o lou tuafafine, ma o le a ola ai lou tagata.
25 Ma sa oo ina o aʼu o Aperaamo, sa ou taʼu atu ia Sarai, laʼu ava, mea uma na fetalai mai ai le Alii ia te aʼu—O lea ou te aioi atu ai ia te oe, fai atu ia te i latou, o oe o loʼu tuafafine, ina ia lelei ia te aʼu mo oe, ma o le a ola ai loʼu tagata ona o oe.


text:
Mataupu 23
Ua folafola atu le saolotoga faalelotu—Ua faaliliuina sa Lamanā i laueleele ma aai e fitu—Ua latou taua i latou lava o Aneti-Nifae-Liae ma ua tatala mai le fetuu—Ua tetee e sa Amalekā ma sa Amulonā le upumoni. E tusa o le 90–77 T.L.M.
1 Faauta, o lenei sa oo ina auina atu e le tupu o sa Lamanā se afolafolaga i totonu o lona nuu atoa, ia aua nei pai atu o latou lima ia Amona, po o Arona, po o Ominea, po o Himinae, po o se tasi o o latou uso o e e o atu e talai atu le afioga a le Atua, i soo se mea latou te i ai, i soo se vaega o lo latou laueleele.
2 Ioe, sa ia auina atu se folafolaga i totonu ia te i latou, ia aua nei pai atu o latou lima ia te i latou e saisai i latou, pe lafo i latou i le falepuipui; pe latou te tuufeanu i luga o i latou, pe fasi ia te i latou, pe tutuli ese i latou i fafo mai o latou sunako, pe sasa ia te i latou; pe latou te fetogia foi i latou i maa, ae e tatau ona latou maua le faatagaga saoloto e ulu atu i o latou fale, ma o latou malumalu foi, ma o latou falesa.
3 Ma ia faapea ona mafai ai ona latou o atu ma talai atu le afioga e tusa ai ma o latou manao, ona ua faaliliuina le tupu i le Alii, ma lona auaiga atoa; o lea na ia auina atu ai lana folafolaga i le laueleele atoa i ona tagata, ina ia leai se puniala i le afioga a le Atua, ae ia mafai ona oo atu i le laueleele atoa, ina ia mafai ona faatalitonuina ona tagata i auputuu leaga a o latou tamā, ma ia mafai ona faatalitonuina i latou o i latou uma o uso, ma e le tatau ona latou fasioti tagata, pe vete, pe gaoi, pe mulilulua, pe faia soo se ituaiga o amioleaga.
4 Ma o lenei sa oo ina ua uma ona auina atu e le tupu lenei folafolaga, sa oo ina o atu Arona ma ona uso mai lea aai i lea aai, ma mai le tasi fale tapuai i le tasi, ma faatutu aulotu, ma faauu faitaulaga ma aoao i le laueleele atoa i totonu o sa Lamanā, e talai ma aoao atu le afioga a le Atua i totonu o i latou; ma sa faapea ona amata ona latou maua le manuia tele.
5 Ma e afe ma afe sa aumai i le malamalama o le Alii, ioe, e afe ma afe na aumai ia talitonu i auputuu a sa Nifaē; ma sa aoaoina i latou i etalafaamaumau ma valoaga ia sa tuulima faasolo mai i lalo seia oo mai lava i le taimi nei.
6 Ma e pei ona mautinoa o loo soifua le Alii, mautinoa tele lava e pei o le toatele o e na talitonu, pe e pei le toatele o e na aumai i le malamalama o le upumoni, e ala i le talaiga a Amona ma ona uso, e tusa ma le agaga o faaaliga ma valoaga, ma le faia e le mana o le Atua o vavega e ala atu ia te i latou—ioe, ou te fai atu ia te outou, e pei ona soifua le Alii, o le toatele o sa Lamanā o e na talitonu i la latou talaiga, ma afaaliliuina i le Alii, sa elei pauu ese lava.
7 Ona sa avea i latou ma tagata amiotonu; sa latou tuu i lalo auupega o lo latou fouvale, sa latou le toe tau faasaga i le Atua, pe faasaga i soo se tasi o o latou uso.
8 O lenei, o i alatou nei o e na faaliliuina i le Alii:
9 O tagata o sa Lamanā o e sa i le laueleele o Isamaeli;
10 Ma tagata sa Lamanā foi o e sa i le laueleele o Mitonae;
11 Ma tagata sa Lamanā foi o e sa i ai i le aai o Nifae;
12 Ma tagata sa Lamanā foi sa i le laueleele o aSeloma, ma e sa i le laueleele o Semulona, ma i le aai o Lemuelu, ma i le aai o Semineloma.
13 Ma o igoa nei o aai o sa Lamanā sa afaaliliuina i le Alii; ma o i latou nei o e sa tuu i lalo auupega o lo latou fouvale, ioe, a latou auupega uma o le taua; ma o i latou uma o sa Lamanā.
14 Ma o sa Amalekā sa lei aliliu, vagana ai nao se toatasi; po o se tasi foi o esa Amulonā; ae sa latou faamaaa o latou loto, ma loto foi o sa Lamanā i le vaega lena o le laueleele i soo se mea sa latou nonofo ai, ioe, ma o latou nuu uma ma o latou aai uma.
15 O lea, ua matou tau atu igoa o aai uma o sa Lamanā ia sa latou salamo ma o mai i le malamalama o le upumoni, ma liliu.
16 Ma o lenei sa oo ina mananao le tupu ma i latou o e na liliu ia i ai so latou igoa, ina ia mafai ona faailoga ese ai i latou mai o latou uso; o lea na talatala ai le tupu faatasi ma Arona ma le toatele o o latou faitaulaga, e uiga i le igoa e tatau ona latou ave i o latou luga, ina ia mafai ona faailoga ese ai i latou.
17 Ma sa oo ina latou taua o latou igoa o aAneti-Nifae-Liae; ma sa taua i latou i lenei igoa ma sa le toe taua i latou o ni sa Lamanā.
18 Ma sa amata ona avea i latou o ni tagata toaaga tele; ioe, ma sa latou fealofani ma tagata sa Nifaē; o lea, sa latou amata ai se fesootaiga ma i latou, ma sa le toe mulimuli ia te i latou le afetuu a le Atua.


text:
Teena Vaega Iloilo le talosaga a le Sui Fofoga Fetalai
Ua teena e le Vaega Iloilo o le Faamasinoga Maualuga a Amerika Samoa le talosaga na faaulu e le afioga Talia Faafetai Iaulualo, o ia foi lea o loo avea ma Sui Fofoga Fetalai o le Maota o Sui i le Fono Faitulafono, ina ia solofua moliaga o loo tuuaia ai o ia e le malo.
E le gata ua teena e le Vaega Iloilo lana talosaga, ae na taua ai foi i se vaega o lea faaiuga le faatumauina pea lea o le avea o le alii loia Tutoatasi ia Fa’amomoi Masaniai o loia tutoatasi na tofia e le Faamasinoga.
O Iaulualo o loo tuuaia e le malo i moliaga mamafa e tolu e aofia ai lona ave faagaoi lea o ni tupe sa tuuina atu i lalo o lana vaavaaiga, e afua mai i se mataupu o loo tuuaia e le malo sa aafia ai o ia, a’o avea ma Faatonusili o le Matagaluega o Tautua Lautele a le malo i le fa tausaga talu ai.
Na taua e lana loia o Sharron Rancourt i lana faafinauga na afua ai le faaiuga a le Vaega Iloilo o le Faamasinoga e faapea, o le poloaiga na tofia ai e le Faamasinoga le alii o Masaniai e avea ma loia tutoatasi o le malo i le 2009, ua le o toe aloaia i le taimi nei.
O lea faafinauga mai le loia a Iaulualo o loo faavae i luga o le faaiuga a le faamasinoga sa tuuina mai i le masina o Me 2010, ma taua ai le le toe aloaia lea i lalo o le Faavae o le poloaiga na tofia ai e le faamasinoga Masaniai e avea ma loia tutoatasi i le 2009, ina ua tuuina mai le faaiuga a le Vaega Iloilo faasaga i le talosaga na faila e Filifaatali Mike Fuiava ma Marie Ripley, ia foi na faila e Masaniai moliaga faasaga ia te i laua.
O le uluai mataupu na faila faasaga ia Iaulualo e Masaniai na faialea i le 2010, peitai sa toe solofua e le faamasinoga i le aso 8 Oketopa 2010 i le maea ai o ni faafinauga mai itu e lua e uiga lava i le poloaiga na tofia ai le loia tutoatasi, o lea foi faaiuga e lei toe apili e Masaniai, e lei tuuina atu foi se faaiuga a le faamasinoga e taofia ai le faataunuuina o lea poloaiga, e pei ona taua e le loia a Iaulualo i lana faafinauga.
I le tausaga e 2011, na toe faila ai e Masaniai moliaga lava ia e tasi faasaga ia Iaulualo, lea la o loo tatalaina ai nei o ia i lalo o ni poloaiga mai le faamasinoga ina ua maea ona ia totogiina se vaega tupe sa faatulaga e le faamasinoga.
Ae na finau le loia a Iaulualo e faapea, afai e i ai se isi mataupu fou e faila faasaga ia Iaulualo, e manaomia se isi tofiga fou a le faamasinoga mo se loia tutoatasi fou na te failaina lea mataupu.
Peitai na finau mai le itu a le malo e faapea, ina ua tuuina mai le faaiuga a le faamasinoga apili e uiga i le poloaiga na tofia ai le loia tutoatasi, sa na o le mataupu a Filifaatali ma Ripley na aofia ai, ae sa le’i aofia ai le mataupu a Iaulualo.
Na taua e alii faamasino i le la faaiuga e faapea, o le poloaiga e pei ona tuuina mai e le Vaega Tofia o le Faamasinoga Maualuga e tofia ai Masaniai e avea ma loia tutoatasi, o loo tumau pea ona aloaia ma faaaogaina i le taimi nei.
Fai mai alii faamasinoga, e le mafai e se malosi o le faamasinoga ona toe faaleaoga se vaega o le tulafono sei vagana ua faaleaoga mai e le Fono Faitulafono.
E talitonu faamasino i le la faaiuga ua tuuina mai, e tumau pea le i ai o le tulafono mai le taimi na pasia ai e le Fono sei vagana ua toe faia i ai e le fono se isi suiga ona faatoa faaleaogaina lea.
E pei foi o le poloaiga sa tofia ai Masaniai e avea ma loia tutoatasi, e ui o lea ua fai mai le Vaega Iloilo o le faamasinoga ua le o toe tusa ai ma le Faavae le poloaiga na tofia ai le loia tutoatasi, peitai e le avea lea ma itu e faaleaogaina ai le tulafono e tofia ai le loia tutoatasi.
I se faaiuga e 6 itulau na tuuina mai e le faamasinoga i le vaiaso na tea nei, na taua ai e le afioga i le alii faamasino sili lagolago ia Lyle L. Richmond ma lona sui lagolago ia Mamea Sala Jr le faamalieina o le faamasinoga i tulaga uma o mau sa o la iloiloina, e faavae ai le faaiuga tete’e e pei ona tuuina mai i lenei mataupu.
Na taua foi e alii faamasino le i ai lea o le malosi i le faamasinoga maualuga na te faaleaogaina ai se faaiuga pe afai e maea ona iloilo toto’a e le faamasinoga mau uma e lagolagoina ai sana faaiuga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FAGOGO: O KATI LE LEOLEO NANA
[Sosoo ane loa lau faitau i le tatou tala faasolo mo lenei vaiaso, lea na gata mai i le vaiaso na tea nei ina ua fetaui lava le oso o Kati i totonu o lana taavale, ae maua atu loa ma lana text mai lana vaega, o lea ua tafana la latou taavale e le au alii leaga ia na aai i totonu o le fale’aiga, ma ua latou tali atu fo’i i ai.]
E lei toe faatali Kati i se isi faatonuga ae ua ia faatonuina lana vaega ina ia faaaoga loa le malosi o a’upega e tali atu ai i osofaiga ma faamuamua le saogalemu o i latou ma tagata lautele i luga o le auala. Pe tusa ma le 10 talu ona fai tauga fana a le au alii leaga ma leoleo a Kati, ae lavea loa le isi taavale lea o lo o o atu ai isi alii leoleo e toalua o le vaega a Kati ma tifa ai le taavale ma fetoai ma se tasi o fale tele i totonu o le taulaga i Niu Ioka ae faaauau lava le tuliga a le isi taavale lea o lo o o atu ai isi leoleo e toalua ma le au ula leaga ia. E lei umi ae vaaia le tau fai aga’i ane o taavale leoleo ma taumafai e fai se auala e tu ai le taavale a le au ula lea, e le’i umi ae tafana loa e leoloe pa’u o le taavale a le au ula leaga ma tifa ai loa i tua ma le auala ma lavea ai.
E fetaui lava le taunuu o leoleo i le vaega tonu lea o lo o lavea ai le taavale a le au ula leaga ia ae taunuu loa fo’i ma Kati, ma ia vaaia ai e na o le toalua ana tama faapitoa o lo o i ai i le vaega lea ua muta ai le tuliga. “O fea uma le tou vaega,?” o le fesili atu lea a Kati i le isi alii o lana vaega, peitai na tali ane le alii lea, na te le’i iloaina o latou uma lava na tuliina maia le taavale lea ua lavea nei, e fai lava le talanoaga a Kati ma le isi alii o lana vaega, ae o le taimi lea o lo o taumafai leoleo ma le isi alii o le vaega a Kati e toso mai i fafo le au ula ia na latou tuli mai, o lo o mau i le va o nofoa ina ua lavea le latou taavale.
“Fai uma mea e tatau ona fai, ave le au alii ia i le Ofisa e fai a latou faamaumauga, a maea ona ave loa lea e loka i le falepuipui o lo o i le itu i sasa’e o le taulaga, aua ne’i loka faatasia ma isi alii ia na loka mai ananafi, ina ne’i i ai so latou fesootaiga ona faigofie ai lea ona maua sa latou talanoaga, ae se’i o’u toe fo’i e saili le isi a tatou taavale poo fea o lavea ai,” o le faatonuga lea a Kati i ana leoleo faapitoa e toalua sa latou talanoa, ma savali agai atu loa i le pito o lo o paka mai ai lana taavale. E alu fua Kati ae o lona loto ua popole, ina ne’i tupu se faalavelave i isi alii e toalua o lana vaega lea ua le vaaia i le nofoaga lea, ona avea lea ma tulaga faanoanoa mo ia i lana galuega. Na iloa mamao atu lava e Kati le taavale a lana vaega lea o lo o feasogi mai i le puipui sima o le isi fale tele i le taulaga, ae o lo o tumu ai leoleo o le aai lea. E taunuu atu loa le tama ae faailoa ane loa i ai e le taitai leoleo, o ana tama ua maliliu uma i le taimi na tupu ai le faalavelave.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Mai le Soifuaga o Iosefa Filitia Samita
O Iosefa Filitia Samita ma lona faletua, o Louie, e lei ofo i la’ua ina ua la maua le tusi, na sainia e Peresitene Lorenzo Snow, e valaauina ai Iosefa e alu e faamisiona talai. I na aso tau amata o le Ekalesia, o alii e fai taitoalua e masani ona galulue ese mai o latou aiga. Ma ina ua taunuu mai le tusi ia Mati 17, 1899, e tusa o le masina a o lumanai e atoa i ai le tausaga talu ona faaipoipo, na talia e Iosefa ma Louie le avanoa i le faatuatua ma le lototele, sa fefiloi ma le faanoanoa i le mafaufau ona o le a valavala mo le lua tausaga.
Sa faamisiona Elder Samita i Egelani, e tusa ma le 4,700 maila (e tusa e 7,600 kilomita) mai lona aiga. Sa fetusiai pea lava pea i laua—tusi e tumu i le faamatalaina o le alofa ma le molimau. I se tasi o uluai tusi a Elder Samita ia Louie, na ia tusia: “Ou te iloa o le galuega ua valaauina i ai au e fai o le galuega a le Atua semanu ou te le nofo iinei mo se isi minute, leai, semanu ou te le tuua lava le aiga. Ae ou te iloa o lo tatou fiafia e faalagolago i lo’u faamaoni a o ou i ai iinei. E ao ona ou naunau e fai lenei galuega mo le alofa i tagata ina ua puapuagatia lo tatou Faaola e pei ona Ia faia mo i tatou. … Ua ou i aao o lo tatou Tama Faalelagi ma o le a ia tausia ma puipui ia te au pe a ou faia lona finagalo. Ma o le a faatasi o ia ma oe a o ou toesea ma tausia oe ma puipuia oe i mea uma.”1
O Elder Samita ma ana soa i le misiona sa galulue malosi o auauna a le Alii. I se tasi o ana tusi ia Louie, sa ia lipoti atu ai o masina taitasi, o ia ma isi faifeautalai sa latou tufatufaina atu le tusa ma le 10,000 tamaitusi o le talaiga, ma asiasia le tusa ma le 4,000 aiga. Ae ui i lea, sa ia mulimuli i lenei lipoti ma se lagona faamamalu: “Ou te le talitonu e tasi, pe sili ae i le tasi, se tamaitusi i le tai selau ua faitauina.”2 I le taimi sa i ai Elder Samita i Egelani, e toalaiti tagata na talia le savali o le talalelei toefuataiga. I tausaga e lua o lana auaunaga, “sa le maua e ia se tasi e liliu mai, sa leai se avanoa na ia faia ai se papatisoga e tasi, e ui e tasi le tagata liliu mai na ia faamauina.”3 E ui ina sa le i vaai o ia i le tele o taunuuga o lana galuega, ae sa ia maua le mafanafana i lona iloa sa ia faia le finagalo o le Alii ma sa ia fesoasoani e saunia tagata atonu e talia le talalelei i se taimi mulimuli o o latou olaga.
E tusa e lua vaiaso i lana misiona, sa taofia ai Elder Samita ma isi faifeautalai e toafa i le falemai. E lima faifeautalai ua maua i le ma’i o le tanesusu, o lea sa tuuesea ai i latou ina nei pipisi le faamai i isi. E ui ina sa ta’ua e Elder Samita le taofia o i latou o le “falepuipui ” ae sa faaaoga lelei e ia ma ana soa lena avanoa. Na latou faasoa atu le talalelei i le aufaigaluega a le falemai. I le faaiuga o le taimi na taofia ai i latou, na tusia e Elder Samita le lipoti lenei i lana api talaaga: “Sa matou faauo ma fomai ma i latou na asia i matou i le taimi na faafalepuipui ai i matou. O le tele o taimi na matou talanoa ai e uiga i le talalelei; sa tuu foi ma i latou ni tusi e faitau. Ina ua matou tuua le falemai sa matou usuina se pese pe lua, sa fiafia i latou na faalogologo i ai, aua sa matou tuua i latou ma loimata maligi. Ou te manatu sa matou faia se mea lelei i le falemai mo le lelei, aemaise lava o fomai, o e na faailoa mai e le o matou o tagata ia sa latou manatu ai ma [o le a] latou puipuia i matou i taimi uma.”4
Sa faamaeaina le misiona a Elder Samita ia Iuni 1901. I le fitusefulu tausaga mulimuli ane, na toe foi ai o ia i Egelani o le Peresitene o le Ekalesia e pulefaamalumalu i se konafesi a le eria. E oo mai i lena taimi, o le fatu na toto e ia ma isi ua amata ona totogo ae ma tupu olaola. Sa fiafia o ia i le vaai atu i le toatele o le Au Paia mai Peretania ua o mai i sauniga.5 Na ia fai mai, “Ua i ai ni siteki o Siona, o se malumalu ua faapaiaina i le Alii, ma le tele o uarota ma falesa, ma ni galuega faifeautalai ua matuai faamanuiaina—ua molimau i nei mea uma i le moni ua matua le Ekalesia i Peretania Tele.” Ma na ia faapea mai o lenei alualu i luma i Peretania Tele, sa avea o se faataitaiga o mea o le a tutupu i le lalolagi aoao. Sa ia folafola atu o le talalelei e mo tagata uma ma “o le Ekalesia o le a faatuina i nofoaga uma, i atunuu uma, e oo lava i tuluiga o le lalolagi, a o le i oo mai le toe afio mai o le Atalii o le Tagata.”6
Aoaoga a Iosefa Filitia Samita
Ua na o i tatou ua i ai le atoaga o le talalelei toefuataiina, ma ua tatou naunau ina ia maua e tagata uma lenei faamanuiaga.
I lona poto le tuaoia, ma ina ia faatumuina feagaiga ma folafolaga na tuuina atu i perofeta anamua, ua toefuataiina e le Alii i aso nei e gata ai le atoatoaga o le talalelei faavavau-tumau. O lenei talalelei, o le ata o le faaolataga. Sa faapaiaina ma faatuina i aufono o le faavavau a o le i faavaeina le lalolagi, ma ua faaalia mai i o tatou taimi mo le faaolataga ma faamanuiaga mo fanau uma a lo tatou Tama i soo se mea. …
Toeitiiti ono selau tausaga a o lumanai Keriso— i lona afio mai —na faapea atu le perofeta o Nifae i ona tagata: “… e tasi le Atua ma e tasi le Leoleo mamoe i le lalolagi atoa.
“Ma e oo mai le taimi o le a faaali mai ai o ia lava i nuu uma. …” (1 Nifae 13:41–42.)
O lena aso valoia ua ataata mai. O le taimi atofa lenei mo le talaiga o le talalelei i le lalolagi uma ma le atinaeina o le malo o le Alii i nuu uma. O loo i ai tagata lelei ma le amiosao i nuu uma o le a tali mai i le upumoni; o e o le a o mai i le Ekalesia; ma o le a avea ma malamalama e taitaiina o latou lava tagata. …
… . O le talalelei e mo tagata uma, ma e finagalo le Alii ia i latou ua talia ia ola ai i ona aoaoga moni ma ofoina atu ia i latou o o latou lava nuu ma gagana.
Ma o lenei, i le agaga o le alofa ma le faaleuso, matou te valaau atu i tagata uma i so o se mea e faalogo i upu o le ola e faavavau ua faaalia mai i nei aso e ala mai le Perofeta o Iosefa Samita ma e o galulue ma ia.
Matou te valaau atu i isi fanau a lo tatou Tama e “o mai ia Keriso, ma ia faaatoatoaina ia te ia,” ma faafitia i latou lava mai mea “uma e le faaleatua.” (Moro. 10:32.)
Matou te valaau atu ina ia talitonu ia Keriso ma lana talalelei, e o mai i le lotu ma ia tasi ma le au paia.
Ua tatou tofo i fua o le talalelei ma iloa ua lelei, ma ua tatou mananao i tagata uma ina ia latou maua nei lava faamanuiaga ma lenei agaga ua liligi tele mai i o tatou luga.7
Ou te iloa o loo i ai tagata lelei ma le matatau i lotu, vaega, ma tapuaiga, ma o le a faamanuiaina i latou ma tauia mo mea lelei uma ua latou fai. Ae o le mea moni e tumau, ua na o i tatou lava ua maua le atoatoaga o ia tulafono ma sauniga e saunia ai tagata mo le taui atoatoa o le maota i luga. Ma tatou te faapea atu ia i latou ua lelei ma tamalii, o e amio sao ma matatau o lo o i so o se mea: Ia tumau ai i galuega lelei uma o lo o ia te outou; pipii atu i mataupu faavae tonu uma ua ia te outou; ae o mai ma inu i le malamalama ma le poto sili o le Atua e tasi o ananafi, le aso, ma le faavavau ua liligi mai pea i luga o ona tagata.8
Ou te tatalo o le faamoemoega o le Alii i le lalolagi, i totonu ma fafo o le Ekalesia, ia vave ona faataunuuina; ina ia ona faamanuiaina ai lana Au Paia faamaoni; ma o le a sao i luma o le Alii loto o le toatele o tagata o lo o saili i le upumoni ma avea o ni suli ma i tatou i le atoatoaga o faamanuiaga o le talalelei toefuataiina.9
O tagata uma o le Ekalesia e i ai o latou tiute e faaaoga i ai lo latou malosi, sosia, ma uunaiga e folafola atu ai le talalelei.
Ua tatou faalogo o i tatou uma o faifeautalai. … Ua vaetofiaina uma i tatou uma, e le o le faaeeina o lima; e le i ai so tatou valaauga faapitoa; ua le i tofia faapitoa i tatou e fai galuega faafaifeautalai, ae o le avea ai o ni tagata o le Ekalesia, ina ua uma ona tatou tauto atu i tatou lava mo le faalauteleina o le talalelei a Iesu Keriso ua avea ai i tatou ma faifeautalai. O se vaega lena o le tiute o tagata taitasi o le Ekalesia.10
Ma le agaga e tumu i le alofa i tagata uma, ou te talosaga atu i tagata o le Ekalesia e aoao ma ola i le talalelei ma faaaoga lo latou malosi, ma auala i le folafolaina o le talalelei i le lalolagi. Ua tatou maua le faatonuga mai le Alii. Ua ia tuuina mai le tuutuuga mamana. Ua ia poloaiina i tatou e agai i luma ma le filiga atoa ma le magafagafa ma ofoina atu i isi o ana fanau upumoni laveai, ia na faaalia i le Perofeta o Iosefa Samita.11
O la tatou misiona, ou te fai atu ai, o le, e tusa ai ma lo tatou malosi, o le toe faaola, e aumai i le salamo, ia le toatele o fanau a lo tatou Tama oi le lagi i le mafai tatou te mafaia ai. … O le tautinoga lena ua tuuina mai e le Alii i luga o le Ekalesia, ma e faapitoa lava i luga o korama o le perisitua a le Ekalesia, ae peitai o lenei tautinoga e mo agaga uma lava.12
E i ai ia i tatou le toatele o agaga faamaoni sa le mafai lava ona talia le avanoa, pe le i popole lava e saili, ina ia latou maua nei upumoni silisili ua faailoa mai i faaaliga a le Alii. Latou te le mafaufau i nei mea, latou te nonofo ma i tatou, tatou te soosoo tauau ma i latou ma tatou te fesootai ma i latou i aso uma. Latou te manatu o i tatou o ni tagata pei e lelei, ae ese i o tatou talitonuga faalelotu, o lea e le popole lava i latou i lo tatou faatuatuaga, ma o lea o lenei galuega o le talaiga sili o lo o faataunuuina nei i siteki o Siona o lo o faapotopotoina i se seleselega ia agaga faamaoni, faatuatuaina iinei lava mai ia i latou o e sa le i faaaoga le avanoa, ou te fai atu ai, mo i latou lava, e faalogo ai i le talalelei.13
O i tatou ua talia le upumoni o le talalelei e faavavau e le tatau ona faamalieina i soo se mea e le sili ona lelei, ma o le silisili ona lelei o le atoatoaga o le malo o le Tama; ma o lena ou te faamoemoe ma tatalo tatou te ola ma avea o ni faataitaiga o le amiotonu i tagata uma ina ia leai se tasi e tautevateva, ia leai se isi e vaivai, ia leai se tasi e liliuese mai le ala o le amiotonu, ona o se mea ua tatou faia pe tautala i ai.14
E i ai le uunaiga e susulu mai e le gata o tagata taitoatasi ae mai le Ekalesia. Ou te talitonu o lo tatou manuia i le lalolagi e faalagolago tele i luga o uiga faaalia o le Au Paia. Afai tatou te tuufaatasi atoa, i manatu, i galuega, ia tatou gaoioiga; pe afai tatou te alolofa i le upumoni pe a tatou savavali i ai e pei ona finagalo i ai le Alii, ona susulu mai lea mai lenei nuu, mai le [faapotopotoga] o tagata o le Au Paia o Aso e Gata Ai i nei nuu uma, i le lalolagi uma, o se uunaiga o le a le mafai ona taofia. O le a liliu mai le tele o alii ma tamaitai faamaoni, aua o le a oo muamua atu le Agaga o le Alii i o tatou luma e saunia le ala. … Afai o, nei tagata, e tausi poloaiga a le Alii o le a avea o se malosiaga ma le mana ma le uunaiga na te faatoilaloina le tetee ma o le a saunia tagata e mauaina le malamalama o le Talalelei e faavavau; ma afai tatou te le faia lenei mea o le a tatou tauave i o tatou luga se tiute e matautia lona taunuuga.
O le a so’u lagona, po o oe foi, pe a valaauina i luma o le nofoa faamasino pe a ua tusitusilima mai se tasi ia te au po o oe ma faapea mai “a na leai amioga a lenei tagata po o lenei vaega semanu ou te maua le upumoni, ae sa faatauasoina au ona sa latou folafola mai o loo ia i latou le malamalama, ae sa lei ola ai.”15
Ua fetalai mai le Alii afai tatou te galulue i o tatou aso uma ina ia aumaia tau lava o se agaga se tasi, faauta i le tele o lo tatou olioli faatasi ma ia [tagai MF&F 18:15]; i le isi itu faauta i le tele o lo tatou faanoanoa ma lo tatou malaia pe afai o a tatou amioga ua tatou taitaiese ai se agaga e tasi mai lenei upumoni.16
O tagata o le Au Paia o Aso e Gata Ai, po o fea lava o i ai, e tatau ona avea o se malamalama i le lalolagi. O le talalelei o le malamalama ua suluia ai le pogisa, ma o tagata taitoatasi ua maua le malamalama o le talalelei ua avea o se malamalama ma se taiala ia i latou uma ua mafai ona ia aoaoina.
O la outou matafaioi … o le avea o ni molimau ola o le upumoni ma le silisiliese o le galuega. Matou te faamoemoe o le a outou ola i le talalelei ma galulue mo lo outou lava faaolataga, ma ia iloa e isi la outou galuega lelei ma viia ai lo outou Tama oi le lagi [tagai Mataio 5:16].17
E manaomia e le Ekalesia le tele o faifeautalai e o atu i luma i le feau a le Alii.
Tatou te manaomia faifeautalai. … E tele le saito e selesele ai; ae o le aufaigaluega e laitiiti [tagai Luka 10:2]. E faapea foi ua sinasina le fanua ua saunia e selesele ai [tagai MF&F 4:4]. …
… E o atu i luma a tatou faifeautalai. E leai se mana ua mafai ona taofia lo latou lima. Sa taumafai lava. E tele taumafaiga sa fai mai lava i le amataga ina na o le toaitiiti o faifeautalai, ae o le alualu i luma o lenei galuega ua le mafai ona taofia. E le mafai ona taofia nei. E tatau ma o le a agai i luma ma o le a mafai ona maua e tagata o le lalolagi avanoa e salamo ai mai a latou agasala ma maua le faamagaloga o a latou agasala ma o mai i le Ekalesia ma le malo o le Atua, ae le i oo mai faatafunaga faaiu i luga o e amiolega, e pei ona folafolaina ia i latou. …
Ma o nei faifeautalai, o le toatele o ni alii talavou, e le i aoaoina i ala o le lalolagi, ua o atu ma lenei savali o le faaolataga ma faafememea’i ai le au ta’uta’ua ma le au malolosi, aua ua ia i latou le upumoni. O lo o latou folafola atu lenei talalelei; o e faamaoni ma loto faamaoni e lagonaina ma salamo ia latou agasala ma o mai i le Ekalesia.18
Tatou te faamoemoe e vaai i le aso o alii talavou agavaa ma talafeagai uma o le Au Paia o Aso e Gata Ai o le a maua le avanoa e alu atu ai i le feau a le Alii e tulai mai o se molimau o le upumoni i atunuu o le lalolagi.
Ua i ai nei le tele ae manaomia pea le toatele o nisi o a tatou ulugalii ua mautu ma matutua mo lenei galuega o le talaiga, ma e tatou te faamoemoe o i latou e agavaa ma alagatatau ai o le a faatulaga lelei o latou soifuaga ma tali atu i valaauga e talai le talalelei ma faataunuu o latou tiute ma le fiafia.
O loo i ai foi ma e mafai ona faaaoga nisi o o tatou tuafafine talavou i lenei galuega, e ui o lenei lava valaauga e le o i o latou luga ae o luga o alii talavou, o lo matou popolega tele e tusa ai ma tuafafine talavou o lo latou ulu atu lea i ni faatasiga sa’o o le faaiopipoga i malumalu o le Alii.
Matou te valaau atu i tagata o le Ekalesia e fesoasoani mai i mea tau tupe ina ia faaauauina ai le galuega faafaifeautalai ma saofagā atu ma le limafoai a latou tupe mo le talaiga o le talalelei.
Matou te faamalo ia i latou o lo o auauna atu ma le loto toa i le galuega tele faafaifeautalai. Na saunoa Iosefa Samita: “E ui i mea uma ua ta’u atu, o le tiute aupito silisili ma le taua o le talai atu lea o le talalelei.”19
Tatou te talai atu aoaoga faavae o le faaolataga e pei ona faamauina i tusitusiga paia, i le manino ma le faigofie ma e pei ona taialaina ai e le Agaga.
I le amataga o lenei tisipenisione, na fetalai le Alii ia i latou ua valaauina i lenei galuega, “ia mafai e tagata taitoatasi ona tautala i le suafa o le Atua le Alii, le Faaola o le lalolagi; … O le atoatoaga o lau talalelei e mafai ona folafola atu e e vaivai ma e faatauvaa i tuluiga o le lalolagi, ma i luma o tupu ma faipule.” (MF&F 1:20, 23.)
Mo i latou ua valaauina e “o atu e talai” lana talalelei ma i latou uma o “toeaina, ositaulaga ma aoao” o lana ekalesia, sa ia faapea mai: “O le a latou aoao mataupu autu o lau ekalesia, o loo i le Tusi Paia ma le Tusi a Mamona,” ma isi tusitusiga paia, “e pei ona o le a taitaiina ai i latou e le Agaga.” (Tagai MF&F 42:11–13.)
I le avea ai ma sui o le Alii ua le valaauina pe faatagaina i tatou e aoao atu filosofia o le lalolagi po o teori taumatemate o lo tatou vaitau faasaienitisi. O la tatou misiona o le talai atu o aoaoga faavae o le faaolataga i le manino ma le faigofie e pei ona faaalia mai ma faamauina i tusitusiga paia.
Ina ua maea ona faatonuina i tatou e aoao atu mataupu faavae o le talalelei o lo o maua i tusitusiga faavae, e pei ona taitaiina ai e le Agaga, ona fai ai lea e le Alii o lena faaaliga sili e aofia ai aoaoga uma o lana talalelei e soo se tasi i le Ekalesia: “Ma o le a tuu atu ia te outou le Agaga e ala i le tatalo o le faatuatua; ma afai tou te le maua le Agaga aua tou te aoao atu.” (MF&F 42:14.)20
O le talalelei o le faamoemoe tutasi lea o le lalolagi, o le auala e tasi e aumai ai le filemu i le lalolagi.
Pe tou te iloa o le a le mana silisili, o le mea sili ona taua i le lalolagi atoa, mo le faatuina mautu o le filemu i le lalolagi? Ina ua ou faia le fesili o le a ou tali i ai, o le a ou faaali atu ou manatu e faatatau i ai—e aunoa ma le ta’ua o isi tapuaiga. O le mea sili i le lalolagi o le mana o le Perisitua Paia, ma o loo i ai lena i le Au Paia o Aso e Gata Ai. Mai lava i le amataga na auina atu e le Alii toeaina i le lalolagi, poloaiina i latou e valaau atu i tagata, ma faapea atu, Salamo, o mai i Siona. Talitonu i la’u talalelei ona outou maua lea o le filemu.
O le a oo mai le filemu, o lea lava, e ala i le amiotonu, e ala mai le faamasinotonu, e ala mai le alofa mutimutivale o le Atua, e ala mai le mana o le a ia tuuina mai ia i tatou o le a pai mai i o tatou loto ma o le a maua ai le alofa o le tasi i le isi. O lo tatou tiute o le folafola atu o nei mea i tagata uma, valaau atu ia latou o mai i Siona o loo i ai le tagavai —o le tagavai o le filemu—ma maua faamanuiaga o le malumalu o le Alii ma le uunaiga o le Agaga Paia o avea ma molimau. Ma ou te fia tau atu ia te outou o i tatou lava, afai tatou te auauna i le Alii, o le a maua le mana sili e faatatau i le faatuina o le filemu i le lalolagi.
O lenei tatou te naunau i isi tapuaiga i lenei itu ina ia faaauau pea. Tatou te sapasapaia i latou uma e aumai ai le filemu i le lalolagi; ae ia aua nei o tatou faagalo le mea moni a faapea o tatou, o le Au Paia o Aso e Gata Ai, ua tatou aufaatasi, ma tulai o se tasi e auauna atu i le Alii ma tauina atu le upu o le ola e faavavau i nuu uma, o le a i ai le mana sili, i lau faamasinoga, mo le faatuina o le filemu i le lalolagi nai lo se isi lava malosiaga. Ou te malie atoa i le manatu ua faaalia o lo o faaaogaina e le Alii sui e tele; o lana galuega ua le faapitoa i le Au Paia o Aso e Gata Ai, aua ua ia valaau le toatele i lana galuega i fafo atu o le Ekalesia ma ua faauuina i latou i le mana, ma musuia i latou e fai lana galuega. … Ae ui i lea, ou uso e ma tuafafine, aua nei faagalo ia i tatou o le mea moni o i tatou o le malosiaga i le lalolagi mo le lelei ma le faasalalauina o le upumoni ma le faatuina o le filemu i nuu uma, ituaiga, gagana, ma nuu. … O la tatou misiona o le, “Salamo ia outou, aua ua latalata mai le malo o le Atua.” [Tagai MF&F 33:10.]
Ia tatou faaauau pea seia faapotopoto uma e amiotonu, seia lapataia tagata uma, seia faalogo i latou o e mafai ona faalogo, ma i latou e le mafai ona faalogo, aua ua folafola mai e le Alii o le a leai se agaga o le a le faalogo, e leai se loto o le a le tuia [tagai MF&F 1:2], aua o lana upu o le a oo atu, pe o le leo o ana auauna po o nisi auala, ua le afaina lea, ae i lona ia lava taimi e tatau ai o le a faapuupuuina ai lana galuega i le amiotonu; o le a ia faatuina le upumoni ma o le a afio mai ma nofotupu i luga o le fogaeleele.21
Tatou te faaaloalo i isi fanau a lo tatou Tama o isi lotu uma, vaega, ma tapuaiga, ma e leai se isi lava naunautaiga se i vagana ua iloa ua latou maua le malamalama faaopoopo ma le poto ua tatou maua e ala mai faaaliga, ma avea ai ma suli faatasi ma i tatou i faamanuiaga sili o le toefuataiga o le talalelei.
Ae ua ia i tatou le ata o le faaolataga; ua tatou taitaia le talalelei; ma o le talalelei o le faamoemoe tupito lea o le lalolagi, o le auala e tasi e aumai ai le filemu i le lalolagi ma faasa’o ai mea sese o loo i ai i nuu uma.22
Ua tatou iloa afai o le a i ai i tagata le faatuatua ia Keriso, salamo ia latou agasala, osia feagaiga i le vai o le papatisoga ia usiusitai ai i ana poloaiga, ma maua le Agaga Paia i le faaee o lima e i latou ua tofia ma faauuina i lenei mana— ma afai o le a latou usiusitai i poloaiga—o le a maua e i latou le filemu i lenei olaga ma le ola e faavavau i le lalolagi a sau [tagai MF&F 59:23].23
E leai se fofo mo gasegase o le lalolagi sei vagana le talalelei a Iesu Keriso. O lo tatou faamoemoe mo le filemu, mo le manuia faaletino ma le faaleagaga, ma mo so tatou tofi i le malo o le Atua ua na o le talalelei toefuatai e maua ai. E leai se galuega e mafai e se tasi o i tatou ona fai e tutusa lona taua ma le talaiga o le talalelei ma le atinaeina o le Ekalesia ma le malo o le Atua i le lalolagi.24
Fautuaga mo Suesuega ma le Aoaoina Atu
Fesili
-
•
Mafaufau i le auala na tali atu ai Iosefa Filitia Samita i luitau a o galue o se faifeautalai (tagai “Mai le Soifuaga o Iosefa Filitlia Samita”). E faapefea e lana faataitaiga ona uunaia ai lau auaunaga i le Ekalesia?
-
•
Manatunatu i faamanuiaga o le tofotofo i “fua o le talalelei” (vaega1). Mafaufau i tagata e mafai ona e faasoa i ai nei “fua.”
-
•
E faapefea e upu a Peresitene Samita i le vaega 2 ona fesoasoani ia i tatou e faasoa atu ai le talalelei i isi?
-
•
Na saunoa Peresitene Samita e manaomia e le Ekalesia nisi faifeautalai, e aofia ai “ulugalii matutua” (vaega 3). O a ni mea tatou te fai e fesoasoani ai e saunia le autalavou e auauna atu? O a ni mea e te fai e saunia ai oe lava e auauna atu?
-
•
O a ni auala e mafai ai e a tatou upu ma gaoioiga ona fesootai atu le manino ma le faigofie o le talalelei? (Tagai vaega 4.) O anafea na e lagonaina ai le Agaga Paia o taitaiina oe i nei taumafaiga?
-
•
O a aoaoga i le vaega 5 e faapitoa ona musuia ia te oe? O a ni ou lagona a o e mafaufau e faasoa atu le “o le faamoemoega tupito o le lalolagi, o le auala e tasi o le a aumai ai le filemu i le lalolagi”?
Mau Fesootai
Mataio 24:14; Mareko 16:15; 1 Nifae 13:37; 2 Nifae 2:6–8; 3 Nifae 12:13–16; MF&F 1:17–24; 4; 50:13–14; 88:81; 133:57–58
Fesoasoani mo le Aoaoina Atu
Pe a faitau leotele se o auai mai aoaoga a Peresitene Samita, valaau atu i isi o lo o auai e “faalogo ma matau mataupu faavae faapitoa po o manatu. Afai o i ai i se fuaitau ni upu po o vaega o fuaiupu e le masani ai pe faigata, faamatala a e le i faitaua le fuaitau. Afai e i ai se tasi i le vasega atonu e i ai se faafitauli e faitau ai, fesili atu ia ofo mai ae le o le tofi o i latou e faitau” (O Le Aoao Atu, E Leai Se Valaauga E Sili Ai [1999], 56).
Show References
-
1.
O Iosefa Filitia Samia ia Louie Shurtliff Samita, i le Iosefa Filitia Samita Jr. ma Ioane J. Stewart, O Le Soifuaga o Iosefa Filitia Samita (1972), 114–15.
-
2.
O Iosefa Filitia Samia ia Louie Shurtliff Samita, i le O Le Soifuaga o Iosefa Filitia Samita, 102.
-
3.
Tagai O Le Soifuaga o Iosefa Filitia Samita, 91.
-
4.
Tusi Faamaumau a Iosefa Filitia Samita, Aperila 30, 1901, Church History Library; ua faalaugatasia faailoga ma mataitusi tetele.
-
5.
Tagai i le Lipoti o le Konafesi, Konafesi Aoao a le Eria Peretania 1971, 85.
-
6.
I le Lipoti o le Konafesi, Konafesi Aoao a le Eria Peretania 1971, 176.
-
7.
“Ou Te Iloa o lo o Soifua Lou Togiola,” Ensign, Tesema 1971, 26–27.
-
8.
“O se Molimau ma se Faamanuiaga,” Ensign, Iuni 1971, 109–10.
-
9.
“Fafo o le Pogisa,” Ensign, Iuni 1971, 4.
-
10.
Faalogo ia te oe lava, comp. Iosefa Filitia Samita Jr. (1966), 27–28.
-
11.
I le Lipoti o le Konafesi, Oketopa 1970, 5–6.
-
12.
I le Lipoti o le Konafesi, Aperila 1944, 50; tagai foi Aoaoga Faavae o le Faaolataga, ed. Bruce R. McConkie, 3 vols. (1954–56), 1:308.
-
13.
I le Lipoti o le Konafesi, Aperila 1921, 42.
-
14.
I le Lipoti o le Konafesi, Aperila 1923, 139.
-
15.
I le Lipoti o le Konafesi, Oketopa 1933, 62–63.
-
16.
I le Lipoti o le Konafesi, Aperila 1951, 153.
-
17.
I le Lipoti o le Konafesi, Konafesi Aoao o le Eria o Peretania 1971, 176.
-
18.
I le Lipoti o le Konafesi, Aperila 1953, 19–20.
-
19.
I le Lipoti o le Konafesi, Oketopa 1970, 7; tagai foi Aoaoga a Peresitene o le Ekalesia: Iosefa Samita (2007), 330.
-
20.
I le Lipoti o le Konafesi, Oketopa 1970, 5.
-
21.
I le Lipoti o le Konafesi, Oketopa 1919, 89–90.
-
22.
“I le Au Paia i Peretania Tele,” Ensign, Setema 1971, 3–4.
-
23.
I le Lipoti o le Konafesi, Oketopa 1970, 7.
-
24.
“Fautuaga i le Au Paia ma i le Lalolagi,” Ensign, Iulai 1972, 27.


text:
23.11.09
arabic kebord افضل لوحة مفاتيح عربية
arabic kebord arabic kebord arabic kebord arabic kebord arabic kebord k dav;hkodjvioodijuiouiov duas[o iuau[agpaug oap uaspoguasoup apogsapou poas gpoasgpoapog uapouoapu fpof[po uopuou cpoiu fiouasiofu asioufioasf asiaiso iuafioas uiic ioucvioavoi apouas[as ofpaufpouaso fuaosfu oauf 9uef ioafio asfioasfoias foiasofaopsaopuaosf uaiouf ioas[ po po upo[u arabic kebordio oiivouaiou fioasuf asiofoiapusfioaufoiuasfoaiofuwiofuioufio avoias yuvioasuvoi aupoa[s[uaspoufoasipuoasif aiofioaiou fiouasiof usaiofsya iocisy casiofpoiafioafioas foasifu aoifuaiof arabic kebord iuoovuopasupo iauspouaspoasouaoiu[ c[oaiuociuas iocuasiou soapoasupo asuasou aouapos arabic kebord
Posted by kalifa mueen at 00:17


text:
Avants (17): Aleki Lutui, Ephraim Taukafa, Ilaisa Ma'asi, Alisona Taumalolo, Kisi Pulu, Soane Tonga'uiha, Halani 'Aulika, Taufa'ao Filise, Paino Hehea, Sione Timani, Tukulua Lokotui, Joseph Tu'ineau, Sione Kalamafoni, Finau Maka, Viliami Ma'afu, Samiu Vahafolau, Sione Vaiomo'unga.
Arrières (13): Taniela Moa, Thomas Palu, Samisoni Fisilau, Kurt Morath, Siale Vailea Piutau, Alipate Fatafehi, Andrew Ma'ilei, Sukanaivalu Hufanga, William Helu, Fetu'u Moana Vainikolo, Alaska Taufa, Viliame 'Iongi, Vungakoto Lilo


text:
Tala mai le Fono Faitulafono
FA’AMALOSIA TULAFONO MOLI O TA’AVALE IA APERILA
O le aso 16 Aperila lea ua faamoemoe le Matagaluega o le Puipuiga o le Saogalemu Lautele e amata fa’amamaluina ai le tulafono lea ua sainia nei e le alii kovana, e faasa ai ona toe fa’aaoga nisi ituaiga moli felanulanua’i i luma ma tua o soo se taavale, e ese mai i moli na aumai ai le taavale mai le fale gaosi taavale.
O lea tulafono na pasia e le Fono Faitulafono i le masina na tea nei, ona o le tele o faasea mai le mamalu o le atunuu i le tele o taavale ua latou faaaogaina ituaiga moli faaopoopo nei, ma e ono tutupu mai ai ni faalavelave i luga o le alatele ona o nisi o taimi e faa faigata ai i isi ave taavale ona o latou iloa manino le auala e mafua mai o ituaiga moli nei.
Na faamaonia e le taitaifono o le Komiti o le Puipuiga o le Saogalemu Lautele i luma o le maota o sui i le aso Faraile na tea nei e faapea, e 60 aso talu mai le aso na sainia ai e kovana Togiola Tulafono le tulafono, ona faamalosia loa lea e le Ofisa o Leoleo.
Saunoa Tuumolimoli Saena Moliga e faapea, e le toe i ai lava se isi alofaga mo soo se taavale na te le usitaia le tulafono lenei pe afai e oo atu i le aso e faamamaluina ai, a’o tumau pea ona faaaoga moli fou e le o faatagaina i le tulafono.
O le mataupu lenei na laga e le alii faipule ia Puleleiite Tufele Li’amatua i luma o le maota o sui i le vaiaso na tea nei, ona o le tele o faasea mai nisi o le atunuu i le vaaia pea lea o taavale ma latou moli lanu eseese o loo feoai i luga o le alatele.
Saunoa Puleleiite e faapea, o lona popolega o loo i ai, ina nei tuai ona faamalosia le tulafono ae tulai mai ai se faalavelave e sili atu ona matuia ae o lea ua maea ona sainia le tulafono.
Na faalauiloa e Togiola i le masina na tea nei i luga o se tasi o ana polokalame, lona sainia o lenei tulafono ona o le manatu ia puipuia ai le saogalemu i luga o alatetele.
Na faafetaia foi e le alii kovana le Fono ona o lenei pili taua, ua mafai ai ona foia se tasi o faafitauli e ono tutupu mai ai faalavelave i luga o le alatele. O le afioga i le alii Senatoa ia Malepeai Setu na faaulufaleina le tulafono taufaaofi lenei.
TAUNUU I LE SENATE LE PILI TUPE A LE ALII KOVANA
O le aso Faraile na tea nei na faatoa faaulufale ai i le Senate le pili tupe a le alii kovana, lea e faasoasoa atu ai le $50,000 e fesoasoani ai i le au football a tamaitai aoga e i lalo o le 19 tausaga i le atunuu, faatasi ai ma le isi $50,000 e faamae’a ai galuega mo le fale Samoa a le malo o loo fausia i le taelega i Utulei, le Siugaula a le Atuvasa.
O le vaiaso na te’a nei na pasia ai e le maota o sui le latou pili e tutusa foi ma le pili lea ua faaulu i luma o le Senate, ma o loo i ai nei i le maota maualuga mo sa latou faaiuga.
O le pili tupe lea a le kovana o loo faamoemoe e faatupe mai i vaega o le tupe e $253,000 lea sa ia teena ina ua faia i ai e le Fono suiga i le Paketi a le malo mo le tausaga tupe lenei 2012.
Na faailoa e le alii peresetene o le Senate i Senatoa e faapea, o lea ua faaulu mai e le kovana lana pili tupe e faatupe i tupe sa ia teena, ae o lea foi o loo i ai le pili tupe na pasia e le Senate e toe faasoasoa atu ai le $253,000 na teena e le kovana mai le paketi a le malo, e fesoasoani ai i le tulaga pagatia o loo feagai ma le falemai a le LBJ.
O pili tupe ia a le Senate ua taoto atu nei i le komiti o Tulafono a le Maota, lea o loo taitaifono ai le Sui Peresetene ia Tulifua Tini Lam Yuen, talu ai e lei faatasi i le aso lea le taitaifono o le komiti a le Paketi ia Lemanu Peleti Mauga, ma le sui taitai komiti ia Alo Dr. Paul Stevenson o loo malaga i fafo.
O le taeao nei lea ua faamoemoe le komiti e faia ai le iloiloga mo le pili tupe lea a le alii kovana.
TELE PEA FA’ASEA I FA’ALETONU O AUALA
O lea ua toe tasi le vaiaso tapunia aloaia le Tauaofiaga lona 3 o le Nofoaiga lona 32 a le Fono Faitulafono, peitai o loo faaauau pea ona taunuu atu i nisi o faipule faasea mai le atunuu i tulaga faaletonu o loo i ai auala i vaega eseese o le atunuu.
Saunoa le alii faipule ia Puleitumalo D. Koko, ua toatele sui o lona itumalo ua valaau atu ia te ia ma faailoa atu o latou lagona le fiafia i le tele o omoomo ma vaega o auala e le o lelei ona fai.
Saunoa Galumalemana Bill Satele e faapea, o nisi o lona itumalo ua latou faailoa le afaina o latou taavale ona o vaega o le alatele o loo faaletonu, aemaise lava pe a leaga le tau.
O le iloiloga a le komiti o Galuega sa faatulaga e fesiligia ai lenei mataupu, ua toe tolopo ina ua le maua se avanoa e faatasi mai ai Inisinia a le Army sa faamoemoe e malaga mai ai le masina nei.
Saunoa le taitai komiti ia Simei Pulu, o le a toe faatulaga le iloiloga a le komiti pe afai ae toe malaga mai Inisinia a le Army i se taimi oi luma.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O le Agaga Paia o le sui auai lona tolu o le Aiga Atua, faatasi ai ma le Tama ma le Alo, Na te silafiaina mea foi uma.
A o avea ai ma se faifeautalai talavou, pe tusa ma le tausaga talu ona ou i ai i le misiona, ma a o faitauina tusitusiga paia ma upu a aposetolo o aso e gata ai e uiga i faaaliga ma le Agaga Paia, sa faafuasei ona fagua ai a’u. E le’i i ai sa’u lava molimau maoti i le Tama ma le Alo. Sa ou alu i la’u misiona ma le faalagolago i le molimau nonō mai o’u matua agalelei. E aunoa ma le masalosalo i ā la’ua upu, sa ou le mafaufau ai lava e saili sa’u lava molimau faaleagaga. I se tasi o po o le masina o Fepuari i San Antonio, Texas, i le 1962, na ou iloa ai e tatau ona ou iloa mo au lava ia. I lo ma tama’i fale mautotogi na ou maua ai se nofoaga lea e mafai ai ona ou tatalo lē leoa ma le malosi, e aioi atu ai, “Le Tama Faalelagi e, o E i ai ea iina? E tatau ona ou iloa mo au lava ia!”
I se taimi mulimuli ane i lena po, na ou iloa ai mo au lava ia mo le taimi muamua i lo’u olaga, e moni lava le Atua ma Iesu. Ou te le’i faalogoina se leo pe na vaaia foi se tagata paia. Sa ou iloa i le ala lava lea e tasi, atonu na e iloaina ai foi—i le “meaalofa le matalatalaina a le Agaga Paia” MFF 121:26 ma le agaga o faaaliga (tagai i le MFF 8:1–3), e fetalai mai ai i le toafilemu i lo’u mafaufau (tagai i le MFF 6:23) ma faamautinoa mai ai i lo’u loto (tagai i le Alema 58:11).
Mai lena aafiaga, na ou molimauina ai le apoapoaiga a Alema ia “ala mai ma fagua [lo’u] mafaufau … i le tofotofo i [Ana] upu” (Alema 32:27). O nei upu po o fatu ua tutupu ma avea ma laau, o le mea moni o laau mafalā o molimau. E faaauau pea le faagasologa i le tele o le tofotofoina i le upu lea e tutupu mai ai isi laau faaopoopo o molimau, ma ua avea nei ma vaomatua moni e tusa ai ma faaaliga e ala mai i le Agaga Paia.
O Le Agaga Paia o se Meaalofa e Manaomia
Ina ua asiasi atu le Faaola i Amerika, na Ia valaauina le au soo e toasefululua. O se tasi o Ana savali ia i latou ma tagata, sa faatatau lea i le Agaga Paia. Ina ua uma ona aoaoina i latou, na maliu ese le Faaola ma folafola atu e toe foi atu i le aso e sosoo ai. Sa galulue malosi tagata i le po atoa e faapotopoto mai le toatele o tagata e mafai ona faalogologo ia te Ia.
Sa faapotopotoina e le au soo ia tagata i vaega e sefululua ina ia aoaoina i latou i mea na aoao atu e le Faaola ia i latou. O le mea silisili i a latou aoaoga o le taua lea o le Agaga Paia. (Tagai i le 3 Nifae 11–18.) Ona tootutuli ai lea o tagata ma tatalo. O lo latou manao tele ina ia foaiina atu ia te i latou le Agaga Paia (tagai i le 3 Nifae 19:8–9).
Na afio atu ia te i latou le Faaola ma toe faamamafa atu le taua o le Agaga Paia a o Ia tatalo i le Tama:“
Le Tama e, ou te faafetai atu ia te oe, ona ua e foaiina mai le Agaga Paia ia te i latou nei ua ou filifilia; …
Le Tama e, ou te tatalo atu ia te oe, ia e foaiina mai le Agaga Paia ia te i latou uma o e faatuatua i a latou upu” (3 Nifae 19:20–21).
E tusa ai ma lenei mea na tupu o loo i le Tusi a Mamona, ua ou malamalama atili ai i le pogai na saunoa mai ai Peresitene Uilifoti Uitilafi e faapea “o le meaalofa o le Agaga Paia o se meaalofa aupito sili lea e mafai ona faaeeina atu i tagata. …
“E le faapitoa i alii, po o aposetolo po o perofeta; e i ai i alii ma tamaitai faatuatua taitoatasi, ma tamaiti taitoatasi ua lava lona matua e talia ai le talalelei a Keriso” (Aoaoga a Peresitene o le Ekalesia, Wilford Woodruff (2004), 51).
O Faaaliga e Maua Mai ai Tali i Taimi o Puapuaga
O le Agaga Paia o le sui auai lona tolu o le Aiga Atua, faatasi ai ma le Tama ma le Alo, Na te silafiaina foi mea uma (tagai i le MFF 35:19; 42:17). E tele Ana matafaioi taua, a o le matafaioi muamua ma le sili o le aoao mai ma molimau mai i le Tama ma le Alo (tagai i le3 Nifae 28:11). O isi matafaioi e Na te faaalia mai le moni o mea uma (tagai i le Moronae 10:5), ma e Na te taitai e fai mea lelei (tagai i le MFF 11:12).
O loo faataitaia mai e Peresitene Thomas S. Monson lena matafaioi taua o le taitaia e faia mea lelei. O loo ia mulimuli i faataitaiga a le Faaola “o loo femaliuai ma agalelei” (Galuega 10:38). Ua ia aoao mai le taua o le amanaiaina o se uunaiga faaleagaga mai le Agaga Paia, e asiasi atu i se tasi ma auauna atu ia i latou ma laveai le tasi.
Ae o nisi taimi e leai ai se tasi e pei o Peresitene Monson, leai se faiaoga o aiga, leai se tuafafine alofa o avanoa e auauna atu i taimi o puapuaga. I nā tulaga, ou te maua ai le mafanafana ma le taitaiga mai le Fesoasoani, o le isi lea matafaioi a le Agaga Paia (tagai i le MFF 36:2).
O le atalii o le ma atalii, o Quinton na fanau mai ma le tele o ni mea faaletonu i lona soifua maloloina ma e toe tolu vaiaso atoa lona tausaga ae maliu, i lena taimi atoa na avatu ai i le falemai ma aumai. I le taimi lena o loo ma nonofo ma Sister Jensen i Atenitina. Sa ma mananao lava e ma te i ai faatasi ma le ma fanau e faamafanafana i latou ma ia faamafanafanaina ai foi i ma’ua e i latou. O le atalii o le ma tama lea sa ma alolofa lava i ai ma mananao e latalata ia te ia. Sa na o lo ma tatalo lava, ma sa faia ma le naunautai tele!
Sa ma malaga ma Sister Jensen i se asiasiga faamisiona ae ma maua le tala ua maliu Quinton. Sa ma tutu i le ala savali o se falesa ma feopoa’i ma faamafanafana e le tasi le isi. Ou te molimau atu ia te outou na oo mai ia i matou na faamautinoaga mai le Agaga Paia, o se manuia o loo silisili atu i mea uma e manatu i ai ma o loo faaauau pea e oo mai i nei aso (tagai i le Filipi 4:7). Na ma’ua molimauina foi le meaalofa le matalatalaina a le Agaga Paia i olaga o le ma atalii ma lo ma afafine faaletulafono ma a la’ua fanau ia o loo tautalatala ai pea e oo mai i lenei taimi e uiga i le faatuatua, filemu, ma le mafanafana.
O Faaaliga ma le Tusi a Mamona
O lena lava meaalofa o faaaliga na i ai sona aafiaga i la’u molimau o le Tusi a Mamona. Ua ou faitauina, suesueina, sailiili ma tofo pea lava pea i ai. Ua faaali mai e le Agaga Paia ia te au lona moni ma le paia.
Na faaigoaina e Peresitene Gordon B. Hinckley le Tusi a Mamona o se tasi o maa tulimanu taua e fa o le Ekalesia, o isi e i ai le Uluai Faaaliga a Iosefa Samita, o le toefuataiga o le perisitua, ma e, ioe o la tatou molimau ia Iesu Keriso, o le maa tulimanu autu (tagai i le Efeso1:19–21). “O nei meaalofa maoae e fa ua tuuina mai e le Atua” sa ia faamalamalama mai “o ni maatulimanu mausali o loo faapea ona lagolagoina ai Le Ekalesia a Iesu Keriso o le Au Paia o Aso e Gata Ai, faapea foi ma molimau ma tautinoga a tagata taitoatasi o le au paia” (“O Maatulimanu e Fa o le Faatuatua,” Liahona, Feb. 2004, 7).
Ua avea nei meaalofa e fa ua tuuina mai e le Atua ma taula o lo’u faatuatua ma la’u molimau, e pei ona faamautu mai taitasi ia te au e faaaliga e ala mai i le Agaga Paia. E ui o lea, mo nai minute, ou te fia taulai atu i maa tulimanu e lua o nei meaalofa—o le Uluai Faaaliga ma le Tusi a Mamona. E taua tele le amataina o nei mea taitasi i se faatulagaga faaleaiga, lea e fananau mai ai fanau i ni matua lelei ma aoao lelei ai i latou e na matua (tagai i le 1 Nifae 1:1). O mea na tutupu i olaga o Liae ma Iosefa Samita e tutusa lelei lava (tagai i le 1 Nifae 1 ma le Talafaasolopito—Iosefa Samita 2):
-
•
E tofu i laua ma se manaoga faapitoa. O le manao o Liae ia faasaoina o ia ma lona aiga mai le faafanoga matautia o Ierusalema ma o le manao o Iosefa Samita ia iloa po o le fea o lotu e sa’o.
-
•
Sa tatalo uma i laua.
-
•
Sa tofu i laua ma se faaaliga mai le Tama ma le Alo.
-
•
Na tuuina atu uma ia i la’ua se tusi.
-
•
Na la tau fai tala’i atu.
-
•
Na la tau fai maua uma ni faaaliga mai le Agaga Paia ma faali’ali’aga po o ni miti.
-
•
Mulimuli ane, na faamata’uina i laua e tagata amioleaga. Na sosola ese Liae ma lona aiga ma faasaoina ai. A o Iosefa na maliufasia.
Pe o se mea ea e ofo ai le valaaulia e faifeautalai o tagata sailiili faamaoni o le upumoni, e amata a latou suesuega o le Tusi a Mamona i le 1 Nifae? O lenei tusi e faatumulia i le Agaga o le Alii. I nei uluai mataupu o loo i ai se savali manino lava e faapea e le na o perofeta e tuuina atu i ai faaaliga ma le Agaga Paia ae e faapena foi i tama ma tina ma fanau.
I le Tusi a Mamona atoa lava o loo i ai savali e uiga i faaaliga ma le Agaga Paia. O nei upumoni ua aoteleina e le perofeta o Iosefa Smaita e faaapea “Ave ese la le Tusi a Mamona ma faaaliga, ma o fea la le tatou lotu? Ua leai se mea” (Aoaoga a Peresitene o le Ekalesia: Iosefa Samita [2007], 208).
I le avea ai ma Au Paia o Aso E Gata Ai, o a tatou molimau o le Tusi a Mamona na tuuina mai ia i tatou e ala mai i faaaliga, ua faamautinoa mai ai ia i tatou o lenei tapuaiga ma ona mataupu faavae e moni lava (tagai i le folasaga o le Tusi a Mamona).
O mea a le Agaga e paia ma e faigata ona faamatalaina. E pei o Amona, tatou te tautino atu foi e faapea, “Faauta ou te fai atu ia te outou, ou te le mafai ona fai atu se vaega itiiti o le fiafia ua ia te au” (Alema 26:16).
Ae ui i lea, ou te molimauina le moni o le Agaga Paia ma o Ia o le Agaga o folafolaga, o faaaliga, o faamafanafanaga, o le taiala, ma le faiaoga faalelagi.
Ou te tuuina atu la’u molimau ma le lotomaulalo o lenei Ekalesia moni ma le ola, o lenei tapuaiga, o loo faalagolago i luga o nei maatulimanu e fa. Ou te molimau atu o Iesu Keriso o le maa tulimau autu moni lava lea (tagai i le Efeso 2:19–21). O Peresitene Thomas S. Monson o le perofeta a le Alii, ma o nei tamalii e 15 o loo afifio ma alala atu i o’u tua o perofeta, tagatavaai, aposetolo, ma talifaaaliga. O loo latou umia le perisitua paia ma ki o le malo. Ou te alofa, faamamaluina, ma lagolagoina i latou. I le suafa o Iesu Keriso, amene.


text:
Le totogia e le malo tupe, liliu LBJ i le atunu’u
GERSTENBERGER: LEAI SEISI AUALA
Na fa’amaonia e le alii pule o le falemai o le LBJ, i le iloiloga lea sa faia i le Aso Gafua na te’a nei, o a latou si’itaga ia ua fuafua e amata i le aso 24 o le masina nei, ina ia maua ai tupe ia ua le mafai e le falema’i ona maua i le Tausaga Fa’aletupe lenei, e aofia ai ma aitalafu a le malo e le’i totogia.
Na ta’ua e le pule o le LBJ, o Michael Gerstenberger, le taua tele o le tupe lea e tatau ona maua mai i le malo i masina ta’itasi, e faafetaui ai tupe feterale o lo o auala mai i le Medicaid.
Na folasia e le pulega a le falema’i i luma o le mamalu o le atunu’u na auai i lenei iloiloga e fa’apea, o le 11% o le paketi a le falema’i mo le tausaga tupe 2012, e sau mai i le malo. O isi vaega tupe e maua mai i le Medicaid, Ofisa o le Initeria, e i ai ma se vaega tupe mai i le feterale, o tupe maua mai i pili o lo o totogi e le mamalu lautele, fa’apea ma ni isi tupe fesoasoani.
Na fa’amanino mai fo’i e Gerstenberger e fa’apea, o le vaega tele o le paketi a le falema’i, e alu i le totogia o a latou tagata faigaluega, ona soso’o ai lea ma vaegatupe o lo o fa’aalu mo le totogia o sapalai fa’apea vaila’au, atoa ai ma isi tautua e pei ona i ai mea taumafa mo fale’aiga, ae o sina vaega la’ititi, pe a ma le 1% e fa’aaoga e fa’atupe ai femalagaaiga mo le falema’i.
Ae peita’i, na fa’alauiloa e le falema’i e fa’apea, e lima masina e le’i toe totogia atu e le malo se tupe i le falema’i. O ni isi taimi na maua ai e le falema’i ia tupe mai i le malo, e le atoatoa le aofa’iga e tatau ona totogi.
Ma ua taofi ai le falema’i, o le mafua’aga lea ua le mafai ai e le falema’i ona fa’afetaui tupe feterale ia e auala mai i le Medicaid, ma toe se’i ai e le malo feterale a latou tupe.
E $15,569,148 le tupe lea ua faalauiloa mai e le LBJ o le a fa’aitiitia ai a latou tupe mo le tausaga tupe lenei, ma o le tupe lea o lo o latou fa’amoemoe e tatau ona maua mai i le atunu’u pe afai ae aloa’ia a latou siitaga i le vaiaso nei.
“O le taimi nei, e matua leai lava se isi auala matou te sulu i ai ua na o le si’i lava o totogi o a matou tautua, e le gata ua leai se tupe i le faletupe, ae e le o i ai foi se tupe e totogi ai tagata faigaluega i le masina o Ianuari, e oo foi i se tupe e faatau mai ai sapalai ma vailaau mo le falemai,” o le saunoaga lea a Gerstenberger ina ua fesiligia e nisi o le atunuu.
O le isi fa’afitauli na taua e Gerstenberger e le o mafai ai ona faatino e le LBJ le tautua saoloto mo le atunuu, e le o mafai ona fa’atusatusa tupe o lo o fesoasoani ai Amerika mo le tausiga o le soifua o le tagata e toatasi i le $7,681, pe a faatusatusa ia Amerika Samoa e na o le $461.
O le laititi o le tupe o lo o tu’u atu e le malo e fesoasoani ai i le falemai, o le isi lea mafua’aga na taua e Gerstenberger ua mafua ai ona tulai mai le fa’afitauli tau tupe, pe a fa’atusatusa i le tele o isi falemai i totonu o le malo tele e aofia ai ma ona teritori, lea e ova atu i le tai $200,000 o lo o tu’u atu e le malo i masina taitasi e fa’atupe ai galuega a le falemai, pe a fa’atusatusa i le LBJ e le atoa se $50,000.
I le tausaga tupe 2011, e tusa ma le $2.8 miliona sa tatau ona maua e le falemai mai tautua sa latou ofoina atu i tagata, peitai e na o le 22% o lea tupe ua mafai ona aoina mai i le taimi nei, ae o le isi vaega tele o loo taumafai pea e ao mai.
Na taua e nisi sa i ai i le iloiloga, o le isi lea mafuaaga o le faaletonu o le itu tau tupe ma vaila’au a le falemai, o le tele o vaega tupe e le o totogia e tagata, ae o lea ua uma ona ofo atu i ai tautua ma vaila’au.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Ama (Ua na o oe lava)
O lo’u va’a o lo’o fa’atali pea i totonu ole ava
Fa’amoemoe mo taeao olea faimalaga
Ma lo’u nu’u ua ta’uta’ua talu ole tama o aiga
O lo’u nu’u ua fa’atumulia i o’u mafaufauga
Taeao ou folau ese atu, tofa oe Ama
E ui ina tiga talu lenei mafutaga
chorus:
Ua lalelei tasi lava oe
Ama ua na o oe lava
Lou lalelei ua le mafai e upu ona fa’amatala
(x 2)
Pogisa lea ole loto po’o lea ea lona taunu’uga
Ua galo le oti ile alofa ia oe fuga
Sogi maia lo’u au tu’u mai uma lou malosi
Avea pea oe ma ou Atua seia o’o ile oti
O oe ole numera afe e susulu pea lava
Tosina uma loto o tagata i lou malamalama
chorus x3
Mitia ile sau lou manogi a o agi le matagi
Dear ea po’o lea le uiga po ose lavea’i
Na ou folau mai vasa e tele ona o lo’u mana’o
Oi aue talofa ia ita a nei a fano
Ta fia pa’i tasi i lou lalolagi ma ou malaga ese atu
Tu’u pea i le atua e fa’afouina nai ou manatu
==
Submitted by Tana


text:
Tala o Faamasinoga
FALEPUIPUI SE ALII MO ASO E IVA
O se alii e 19 tausaga le matua, lea ua ta’usala e le Faamasinoga Faaitumalo, i le moliaga o le inupia ae le’i atoa lona 21 tausaga, ua fa’asalaina mo aso e iva i le toese i Tafuna, o le isi lea tuutuuga o lana faanofovaavaaia e 24 masina le umi.
O lea ua toe faasala Bernard Himphill, ae o lo o nofo va’ava’aia foi o ia mo le 12 masina, i seisi foi solitulafono. O le vaiaso na te’a na fa’a nofovaavaaia ai Himphill i le solitulafono o le faatupu vevesi i nofoaga faitele, peitai na faateia le faamasinoga ina ua toe tula’i lenei alii talavou i le vaiaso nei e tali i isi tuuaiga a le malo.
Na faailoa e le alii faamasino ia Elvis Patea e faapea, toe pau lea o le avanoa ua tuuina atu e le faamasinoga ia te ia, afai ae toe molia mai o ia i se isi solitulafono, o le a toe fa’aopoopo loa leisi ono masina o lo o fa’amalumalu.
TUUAIA GAOI O PUSA MEAAI MAI FALEOLOA E FAIGALUEGA AI
O se tasi o alii e faigaluega i le FLY Inc i Nuuuli, ua tuuaia nei i le moliaga o le gaoi ma le taumafai e talia ni oloa sa ave faagaoi.
O le alii o Joseph Iakopo lea o lo o taofia pea i le toese ina ua le mafai ona ia totogia le $10,000 sa faatulaga e le faamasinoga, ua faamoemoe e toe tulai i luma o le Faamasinoga Maualuga i le masina fou mo lana ulua’i iloiloga.
I faamaumauga a le faamasinoga o lo o taua ai e faapea, o le aso 28 o Iuni na faailoa ai e le pule o le faleoloa lenei mataupu i leoleo, ina ua ia masalomia Iakopo i lona gaoia o oloa mai le faleoloa.
E toatele tagata faigaluega a le faleoloa na fesiligia e leoleo e uiga i lenei mataupu, ma latou taua ai e faapea, o Iakpo e toatasi na gaoia oloa mai totonu o le pusa aisa a le faleoloa, a’o matala le faleoloa.
Na faailoa e le isi molimau i leoleo e faapea, i le 10:30 i po o le aso 27 o Iuni, na faateia ai o ia ina ua alu atu Iakopo i le latou fale, i se taxi, ma fesiligia o ia pe mana’o e faatau ni pusa meaai (short ribs, hamburger patties). Ae ona o le leai o se tupe a le molimau, na ia le faatauina ai se pusa.
Na faailoa e le isi alii faigaluega i leoleo e faapea, na fai atu Iakopo ia te ia, e alu i totonu o le pusa aisa e gaoi mai ni pusa meaai o lo o i ai, peitai sa musu ina ne’i tuli o ia.
Na ta’ua foi e seisi alii faigaluega e nu’u faatasi ma Iakopo, lona maua o se ‘cooler’ i le fale o seisi aiga o le latou nu’u o lo o tumu i meaai na masalomia, na gaoia mai i le faleoloa ma ia fesiligia ai Iakopo pe aisea ua ia gaoia ai meaai mai i le faleoloa, ae tali Iakopo, e le fiafia i le pi’opi’o o le latou pule i le faiga o latou totogi.
Na toe faafoi e Iakopo le ‘cooler’ sa i ai oloa na gaoia, i le faleoloa. Ina ua fesiligia o ia e leoleo, sa ia ioeina ai lona gaoia o pusa meaai.
TETE’E LEMISIO TAETULI I ONA MOLIAGA
Na teena e le alii Lemisio John Taetuli tuuaiga a le malo faasaga ia te ia, ina ua tulai i luma o le Faamasinoga Maualuga i le taeao ananafi, ma ua faatulaga ai loa lana ulua’i iloiloga i le masina fou.
O Taetuli o lo o tuuaia i moliaga e aofia ai le faiaiga faamalosi, faia o uiga mataga i fanau laiti, faia o feusuaiga mataga, tagofia o itutinosa o se teineititi, faapea ai ma le faia o gaioiga e ono lamatia ai le ola o se fanau laititi.
O ia tuuaiga na afua mai i se faalavelave na tulai mai i le 2009 e pei ona taua i faamaumauga a le faamasinoga, ina ua ia faia ni uiga mataga i se teineititi e 12 tausaga i le taimi na tupu ai le faalavelave.
Na faailoa e le teineititi na aafia i leoleo, e faatele ona la faiaiga ma le ua molia, e aofia ai le isi taimi na ia tuuina atu ai le $20 ia te ia ina ua maea ona la faiaiga ma lana upu, e aua ne’i ona ta’uina i se isi le mea o loo tupu.
O lo o taofia pea Taetuli i le toese i Tafuna ina ua le mafai ona ia totogia le $50,000 na faatulaga e tatala ai o ia i tua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Alofa: Fa'avae ai Aiga— Vaega 145
Ua ‘ata le toeaina ma tilotilo ane i si ona to’alua, e ui ina ua matutua, ae o lo’o iloa pea le mata manaia o Tagiilima. Ua toe ‘ata’ata Lameko ma ona mafaufuaga, “talofa e, i a Tagiilima, pe afai o le a o’o mai le vala’au, o le a le toe iloa ona foliga, ma ona uiga e na o le tau pe ai o lo’u fatu, ma tau oso ai lo’u toto maualuga.” Ua moeiina mata o Lameko ma lulu lona ulu, e le o iloa ane e Tagiilima le maligi ifo o ona loimata.
O Eteuati le fa’alogo gata, ua tula’i mai nei i se tulaga maualuga i lana galuega, o a fo’i ona uiga sa i ai i lona fia Sinilosa, ua amata ona tu’u ‘ese malie, ona o lona manatu, i fautuaga ma tima’iga lelei a ona matua, ae maise o si ona tina, ae fa’asilisili ai i le mafaufau o le tama le tala a lona tina e fai so’o ane i a te ia, “Eteuati, tago lava e fai le mea e vave ai ona e le iloa se mea.” E le galo i a Eteuati le fulafula o ona foliga, ina ua o’o i ai le a’ao malosi o lona tina.
Ua sauni mea uma mo le fa’aipoipoga a Lolesio, ma ua punoua’i nei Lameko ma Tagiilima e fa’amautu mea uma mo le aso fiafia o le la tama ulumatua o Lolesio. O fuafuaga uma, sa taula’i pea le va’ai ma o la loto gatasi, ia lelei mea uma mo le aso fiafia o le la tama. E le i tu’u mamaina fo’i i le aiga o Tagiilima mai tua, le aso fiafia o Lolesio, e pei ona sauni nei i ai. Ua tagolima le aiga i mea uma, ua loto tetele fo’i, ua le toe loto vaivai, e pei ona i ai, i aso a’o soifua mai o latou tua’a. O aso ia e lafo so’o ai e le lo’omatua o Naomi le fa’aupuga e fa’apea, “Se loto tetele, soia tou te loto vaivai.” Ua le toe loto vaivai le aiga i aso nei, ua mautu mea ua, ua maua fo’i le nonofo fealofani ma pulupulu lima fa’atasi, aua fuafuaga lelei ma le mautu mo le aiga.
Ua toe talatalanoa nei le toeaina o Lameko ma le lo’omatua o Tagi ma toe mafaufau i lo la aso fiafia, lea na alo i ai o la aiga i tausaga e tele ua mavae. Na o la toe manatua fa’atasi le tulaga sa i ai, sa lagona le le tagolima, o a lava nai mea na maua, sa fa’atino ai lo la fa’amoemoe.
E ui fo’i ina sa utiuti le fa’asoa, ae sa o la va’aia ma o la molimau fa’atasi le sagisagi fiafia o tagata. Ua toe manatua vave nei e Lameko ma Tagiilima le tulaga sa i ai, o mea nuti uma ia sa fa’atino ai lo la aso fiafia. Ua tali e, ae sa o la lagona fa’atasi i lea taimi tulaga le loto fa’afetai, e ui ina fa’apea o mea nuti, ae sa maua le agaga o le foa’i ma loto malie, foa’i ma le alofa, foa’i ma le le toe mana’o i sona taui. O mea sa foa’i e le tagata i na vaitaimi, ua pau o se mea ua mafai, ona o le lima vaivai, ua talia mai ma le loto fa’afetai. O aso na o le mativa. O aso o le le tagolima. O aso o faigata. Peita’i, e le i tu’u maia ia aso faigata ina ia taofia ai i tatou, e leai, na tu’u mai aso faigata ia o le olaga, ina ia o tatou loto tetele ai, ma ia o tatou malolosi, e tali atu ma le le fa’alogologo tiga.
Ua le toe va’aia ni mea nuti i aso nei, ua na o mea atoatoa lava, o mea atoatoa la ia, lea o le a alo i ai Lameko ma Tagiilima, e fa’atino ai le aso fiafia o Lolesio Lameko Tagimaiala. Ua le toe va’ai ni mea ta’i ‘afa’afa, ua na o mea atoatoa lava lea ua o tatou va’aia i aso nei. Ona lagona ai lea o le loto ma le agaga fa’afetai o le tagata, ona o le tamaoaiga o lo’o fa’asoasoa mai pea e tausi ai le ola i lea aso ma lea aso.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Alofa: Fa'avae ai Aiga
Ua leai se fia moe, ua leai fo’i se tulaga e ono fa’apea ai ua vaivai, ona ua le mapu tala ua fa’amatalatala nei. E le i fa’amatalaina e le lo’omatua o Silia le mea na o’o i ai lona ma’i, ae sa fa’atoa iloa e le teine ina ua malama a’e le taeao ma ua talatalanoa ma lona tama, a’o faia pea le malologa a lona tia.
“Tama, e leai lava se tala na fai mai ia te a’u i lea itu, o lona uiga ua ta’u mai uma isi mea, ae le ta’uina mai le mea na tupu ia te ia. Tama, ua sui lava la’u va’ai i si o’u tina, e mo’i lava sa malosi, ae ua sui lava la’u va’ai, pe i ai se mea o tupu ai, ae le tautala mai le lo’omatua pe a.” Ua na o le punou nei o le toeaina ma inu lana ipu kofe.
“Tagi, talu lava ona e alu ‘ese mai, ua fai lava ma ma’i lou tina. Ua ou le iloa po’o le a le tala o le fai i ai ina ia malie ai lona loto ma talia ai, o oe ua fai lou to’alua, e le toe pule ma’ua ia te oe. Ae e le mafai lava le loto o lou tina. Ua ou le iloa ai la po’o fea o le a fai i ai lenei mea.”
Na iloa atu nei e Tagiilima le fa’anoanoa o lona tama, o lea na tu’u ifo loa i luga o le laulau le sipuni na sa’eu ai lana mea’ai i le taeao, ma savali atu loa ua fusi mai si ona tama. “Tama, va’ai oe, afai lava o le a le tulaga e i ai lo’u tina, ia e alofa ta’u vave mai ia te a’u fa’amolemole.”
Na luelue ane nei i ai le ulu o le toeaina i lea taimi. “Tagi, e a le aiga o Lameko, e alolofa ia te oe?” O le fesili lea a le toeaina, ai o lona fia iloa po’o fai lelei si ona afafine e le aiga, ae maise lava o Lameko. Ua ‘ata Tagiilima ma fa’apea ane i lona tama, “Tama, ‘aua e te popole mai ia te a’u, o lo’o sologa lelei mea uma i totonu o le aiga. Ou te le i masani lelei i nisi tagata o le aiga, ae manatua fo’i e oe tama, e leai lava se aiga e sa’o lele ni ona tagata. E i ai lava tagata lelei, e i ai fo’i ma tagata leaga, ae ‘aua e te lua popole mai ia te a’u, o lo’o maua pea lo’u malosi. Ua na o oulua lea ou te popole atu i ai.”
“O a mai Malia, talofa e, i si o’u uso, ua ou sau lava ae tia’i. Ua i ai le ma fuafuaga ma Lameko ma te o’o atu i le fa’aiuga o le vaiaso nei. O lona uiga toe lua aso e va ai ma le aso lenei ona ma sauni atu loa lea e asi atu outou.”
Ua uma ona iloa e Pule i a Lameko i le la talatalanoaga lea na fai nei i le po ae maise ai o le tusi na alu atu ma le avepasi i tua. Ua lagona le fiafia o le toeaina i lea taimi, i lona va’ai atu i si ona afafine ua sui lava. Ua le toe ofu Tagiilima i se ofu e masae mai lava le isi itu e tau i le isi itu, ua le toe ve’uve’ua le lauulu e pei ona i ai i aso a’o nofo i tua, e alu lava le aso atoa o fealua’i solo Tagiilima ma lona lauulu e le selua. E su su mai lava le ofu i le taeao e o’o ina pogisa, e fiu fo’i lona tina e tautala i ai, ae le mafai lava Tagiilima.
Ua le toe va’ai o tu i le umukuka mai lava i le taeao se ia o’o ina pogisa. O le isi mea fou ua iloa nei e le toeaina i lona afafine, ua fai lava ma a’apa ane i le la’au pese ma ta ta ai ana pese. Na fa’apea mafaufauga o le toeaina, e, o aso o le olaga, o aso ua lelei, o aso fo’i ua fa’ale lelei. Ae fa’afetai ua va’ai atu i le olaga o le a i ai Tagiilima o le a ola manuia ma ola fiafia.
Na fa’ateia mafaufauga ia o le toeaina ina ua savali mai i totonu le lo’omatua o Silia. Na savali mai nei i ai le teine ua fa’afeiloa’i atu lona tina, ae na fa’ateia le feiloa’iga ina ua fa’apea ane le toeaina, “Se Silia, alu se i e o’o i le vai, anusa, o le a e savali mai ma somo, alu e fufulu ou mata ona e sau ai lea, ta te le o i tua, o lea ua ta iinei i le taulaga, e tatau ona felesi mea uma.”
Ua ‘ata le teine ma tilotilo ane i lona tama ma lulu le ulu. “Tama, e ‘ese lava oe ma au mea e fai i si lo’omatua, tu’u ia lua mea na se i oulua o i tua ona fai lea.” Ua na o le ‘ata’ata o le toeaina e foliga mai ua mimita i le va’ai atu i lona afafine. “Tagi, ua sui lava si ou tina, e te manatua fo’i a fai atu sa’u tala, ua leva ona tu e fa’afetaui mai, o le tele o taimi ma te pisa ai, ona e le pau sa’u upu i lou tina, a’o lea ua ou le iloa, ua ou fiu fo’i e fautua i ai, ua leai lava. Ua le toe i ai ni ona uiga e sagisagi mai i a te a’u, e pei ona i ai muamua. Ua ou le iloa i le lo’omatua, po’o le mea ua i ai se soga’imiti i tua ua fa’asea le lo’omatua.” Ua ‘ata Tagiilima ma tilotilo ane i lona tama, ua toe manatua e le teine e i ai nisi taimi o le aso, la te muimuia ai ma lona tama si ona tina, pe a o’o i taimi e vevesi ai Pule ma Silia.
Na punou nei i lalo Pule ma na iloa ai e Tagiilima le maligi ifo o loimata o lona tama. Na savali ane nei ma fusi ma fa’apea ane, “Tama, ‘aua e te popole i a Tina, ou te iloa lava e i ai le taimi e malosi ai. O lea o le a ma o atu ma Lameko, ma o le fa’aiuga fo’i e fai lava i tua, afai lava o le a ou nofo i tua i lo tatou aiga, ua sili fo’i lea, pe afai o le itu lea o lo’o mafatia ai le loto o si o’u tina.”
Ina ua ma’ea le malu taeao a matua o Tagiilima ma matua o Lameko, ua sauni loa le malaga a Pule ma Silia e toe fo’i i tua. O le pasiusu o le taeao, lea e fa’atalitali se i manava galuega o le afiafi ona fa’atoa alu lea i tua. O lea la ua sauni ai nei mea uma mo le la fa’aoso i tua i le aiga.
E le i faigaluega Lameko i lea aso, fa’atoa pau lea o se aso ua le faigaluega ai Lameko talu ona tula’i mai i le galuega o lo’o i ai nei, e fou fo’i i tagata faigaluega o le ofisa lea tulaga i a Lameko, ona e le masani ai Lameko.
Ua alu nei le fa’atauga mo le fa’aoso a Pule ma Silia e o ma la’ua i tua. O mea uma i totonu o le faleoloa e leai se mea e tasi na mana’o i ai le toeaina ma le lo’omatua. Pau lava le mea sa manana’o ai o le moli penisini ma le moli tu mo si o latou fale, pau lea. Ua fiu fo’i Lameko e fa’asufi le toeaina o Pule pe mana’o i lea mea, e tasi lava le tala a le toeaina, e leai.
Na ta’ita’i nei e Tagiilima si ona tina i le isi itu lea e i ai oloa ua patino tonu mo tina ma tama’ita’i. Na fiu Tagiilima e fai i lona tina i ofu fo’i nei e aoga mo tina ua matutua, ae lu lu mai o le ulu o le lo’omatua e le mana’o i ai. “Se, va’ai oe i ofu ia, e ‘ese le mananaia, o mu’umu’u ia e te ofuofu ai i mea e fai a le aulotu.” E pei lava e fai i le tua o le pato i lea taimi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
SONNY BILLS MA RICHARD KAHUI
Ua sauni atu nei le Waikato Chiefs ma la latou ta'aloga fa'a-samasama-noa (pre-season game) e tasi e faia ma le Wellington's Hurricanes ona amata lea i le vaiaso i tua i le amataga o ta'amilosaga o le Super 15.
Lea la ua aofia i totonu le tama o Richard Kahui ma Sonny Bill Williams i tua o le laina a le Chiefs, i le numera 12 ma le 13 o le laina i tua.
O le tama o Tim Nanai Williams lea o le ta'alo i le numera 11 po 'o le uigi, a'o Robbie Robinson e ta'alo i le fulupeki, le tulaga lea na tu'ua e Mils Muliaina ina ua malaga atu i Iapani, e ta'alo ai i lana konekarate.
A'o nofo Sonny Bill Williams e sauni i lana fusu'aga i le fusi a le Heavyweight a Niu Sila, sa le ta'aalo ai la latou 'au o le Cheifs mo ana ta'aloga e lua ma le Rebels ma le Highlanders.
O le tama lenei o Richard Kahui ma Sonny Bill Williams o lo 'o ta'aalo nei i le All Blacks i le vaitaimi nei.
Fai mai a Kahui, "O se tagata talenia lenei tagata o Sonny Bill Williams aua e lua ana ta'aloga e tau’ave nei, o le fusu ma le lakapi, e fiafia i ai aua o le a fa'asoa lelei mai o le polo i le taimi e maua ai e lo latou 'au le polo."
Ona toe fai mai lea o ia, Kahui, "Ou te talitonu lava o le a mautinoa lava le lelei o le ‘ave atu ina o le polo i tua, se'i pa'i ia i laua le uigi, ia maua ma le ali'i o Tikorotuma. Toe a le o le le lelei fo'i le puipui (defense) lea o lo
'o vaivai lava i le taimi nei. Ae e i ai lo'u talitonuga e o'o atu i le taimi e amata ai le ta'amilosaga, ua lelei."
E o'o mai i le taimi nei e le'o tu mai lava la latou 'au o le Chiefs i se tulaga lelei i la latou puipui mai, toe tasi lava la latou ta'aloga fa'a-samasama-noa ona amata loa lea o le ta'amilosaga i le isi lua vaiaso.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’atulaga iloiloga Senate pili tupe totogi ai Poloaiga Faamasinoga
O le aso Lulu nei lea ua faatulaga ai le iloiloga a le Komiti o le Paketi a le Maota Maualuga, e fesiligia ai molimau a le malo e uiga i pili tupe e lua na faaulu e le alii kovana i le tausaga na te’a nei, e faatupe ai poloaiga e lua a le faamasinoga maualuga ua maea ona tuuina mai, ona o nisi o mataupu sa faia faasaga i le malo.
Na saunoa le taitaifono o le komiti o le Paketi, le alii Senatoa Lemana Peleti Mauga, o pili tupe nei sa faaulu mai e le faigamalo i le tausaga na te’a nei ma le faamoemoe e faatupe mai i tupe e maua mai i lafoga toe faaopoopo i luga o oloa ma laisene pisinisi, ina ia totogi ai poloaiga a le faamasinoga maualuga, ua maea ona tuuina mai i le malo, peitai na faia le faaiuga a le maota maualuga, e lelei pe a toe faataatia pili tupe nei seia i ai se isi taimi e toe talanoaina ai.
Na fa’ailoa mai e Lemalu i le Samoa News, o nei poloaiga e aofia ai le mataupu i le Pacific International Engineering. Ltd (PIE) ma le malo, atoa ai ma le mataupu i le va o Tavale ma le malo.
I le tausaga na tea nei, na tuuina atu ai e le alii kovana ni pili tupe se lua i luma o le fono faitulafono, e talosagaina ai le pasia o pili tupe e lua e aofia ai le $321,757 e totogi mo le PIE, ma le isi pili tupe e silia i le $32,000 mo le aiga o Tavale, ona o se alo na maliu i se faalavelave sa aafia ai se tagata faigaluega ma se taavale a le malo.
I le mataupu i le va o le malo ma le kamupani a le PIE, ua poloaina ai e le faamasinoga le malo ina ia latou totogiina atu le tuep e tusa ma le $321.757 i le PIE, ina ua latou faatamala e faatino aiaiga o se konekarate sa latou sainia ma le kamupani.
O le tupe o le a aofia ai ma le 6% e totogi atu i tausaga uma lava talu mai le taimi na tuuina mai ai le poloaiga a le faamasinoga, seia oo ina maea le totogiina atu o le tupe i le PIE.
O le kamupani a le PIE na manumalo i le fausiaina o se auala i Manu’a sa faatupe e le malo, peitai na i’u ina le maea le galuega e mafua mai i se faaletonu na afua atu i le malo, na talosagaina ai loa e le PIE le faamasinoga ina ia poloaina le malo na te totogiina atu i le silia i le $300,000 i le kamupani.
I le mataupu e uiga ia Tavale ma le malo, e $32,500 le aofai o se tupe ua poloaina e le faamasinoga maualuga le malo latou te totogi i le aiga o Tavale, ona o le faaiuga sa tuuina mai i le 2009, e mafua mai ona o le faalavelave na maliu ai lenei alii i le 2001 i le nuu o Pago Pago.
I le poloaiga na tuuina mai e le faamasinoga i le 2009, sa poloaina ai le totogi atu e le malo o le tupe e tusa ma le $35,000 ia Sarai Tavale, o ia lea tausia ma vaavaaia le alii o Vi’iga Tavale, 11 tausaga le matua lea na maliu ina ua manu’a i se faalavelave tau taavale i le 2001, i le taimi na tuua ai lana aoga i Pago Pago.
O le faalavelave na mafua ai ona maliu Viiga na tulai mai i le aso 28 Mati 2001, i le taimi na tuua ai le aoga, sa latou savavali faatasi atu ai ma isi tamaiti e aga’i atu i se faleoloa e le mamao ese mai ma le aoga, ae o le taimi lea o loo ave atu ai e Eugene Ieremia se van a le Ofisa o Aoga, ma o loo faaee atu le pu o le taavale ina ia faailoa atu ai i tamaiti e soso i tua.
E i le va o le 10-15 maila i le itula na alu ai le taavale a Ieremia, ae o le sone lea e 35 maila i le itula le maualuga faatulagaina o le saoasaoa o soo se taavale.
Fai mai le faamasinoga, ao alu alu lemu le taavale a Ieremia ma faaee le pu o le taavale, sa faafuasei ona fai mai tuliga a Viiga ma nisi o alii aoga matutua, ma mafua ai loa ona tamo’e mai Viiga e aga’i atu i luma o le auala, ae o le taimi foi lea na faasaga atu ai Ieremia ma talanoa atu i se tasi o le pasese o loo i totonu o le van, ae faafuase’i loa ona tamo’e ane Viiga ma taia i le taavale.
Na oso i fafo Ieremia ma fesoasoani ia Viiga, ma mafai ai loa ona auina atu o ia i le falema’i mo togafitiga.
O pili tupe nei e lua o loo fuafua le faigamalo e faatupe mai i isi pili tupe e lua o loo taoto ai pea i le fono e lei pasia, le pili tupe e sili ai totogi o laisene pisinisi, atoa ai ma le isi pili tupe e sii ai le lafoga o nisi o oloa mai fafo.
O le afioga i le alii faamasino sili lagolago ia Lyle L. Richmond na le afioga i le alii faamasino lagolago ia Mamea Sala Jr sa faafoeina taualumaga o lenei mataupu.
O molimau a le malo ua fuafua e fesiligia i lenei mataupu e aofia ai le Teutupe ia Magalei Logovii, atoa ai ma le Faatonusili o le Ofisa o le Paketi ia Malemo Tausaga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E taunu'u le solo tete’e tagata faigaluega ...
LBJ taeao nei
Na fefiloi finagalo o nisi o tagata faigaluega a le falemai o le LBJ i se latou fonotaga sa faia i le aoauli ananafi, pe tatau ona fa'ataunu'u le latou solo tete’e lea ua faamoemoe e faia i le taeao nei, ae na fa'ai'u le fonotaga ina ua tasi le filiga, o le a fa'ataunu lava lea faamoemoe.
E silia ma le toa 100 le aofai o tagata faigaluega a le LBJ na auai i le fonotaga lea na faia i le malumalu a le falemai ananafi, na aofia ai alii ma tamaitai fomai, fa'apea ai ma tagata faigaluega eseese i totonu o le falemai, atoa ai ma i latou ua a'afia i le vaea lea ua fuafua mo le aso a taeao.
O nisi na o latou faailoa o latou lagona o le ita faasaga i taitai o le malo, lagona le toe talitonu faasaga i le alii kovana, atoa ai ma le mau fesili ua tulai mai, poo ai tonu ua mafua ai ona tutupu nei mau faafitauli tau tupe i le falemai.
Peitai o nisi sa faaali o latou lagona tuu alalo ma latou fautuaina ai i latou o loo faauluulu i ai le solo tetee ina ia toe vaavaai pe o se tulaga talafeagai le faataunuuina pea o lea faamoemoe.
Na finau nisi o tagata faigaluega e sili pe a faatutu la latou savali i le alii kovana, le afioga i le matua ia Togiola Tulafono, peitai o nisi sa latou taua e tatau ona latou agai sao lava i le Fono Faitulafono, o iina e maua mai ai le tali sa’o mo le falemai.
“E leai se mea tatou te toe o ai fua i le alii kovana, ua faafia ona pepelo tatou e le kovana, talu lava ona amata mai lenei mataupu, e tasi lava le tali a le kovana, ua sauni lona ofisa e ofo mai se fesoasoani mo le falemai, o lenei lava ua toe o ni nai aso faamalolo tatou mai a tatou galuega o tatou faatali pea i le fesoasoani a le alii kovana,” o le avavau mai lea a se tasi o tina ma ia faatuina le manatu
Peitai na taua e le isi tina, e tasi lava le auala e maua ai le mapusaga ma tagata faigaluega o le agai sao lea o le latou savaliga i le Fono Faitulafono.
“O lea ua vili mai le isi o’u uso lea e faigaluega i le Fono, fai mai tatou o atu i le Fono taeao lea o le a fai ai le latou fono e uiga i le pili tupe mo le falema’i, o la’u fautuaga, tatou o sa’o i le Fono e maua mai ai le tali sa’o mo tatou,” o le fautuaga lea a le isi tina sa tuuina atu i le fono.
O le taeao nei i le 8:30 ua faamoemoe feiloai ai maota e lua mo le talanoaina lava o le mataupu e uiga i suiga a le maota o sui lea o loo teena e le Senate, i le pili a le Senate e faasoasoa atu ai le $3 miliona o le falemai, atoa ai ma le lafoga e 2% mai totogi e tuuina atu foi mo le falemai.
E uma ona fono komiti teuteu tai to’a tolu ma le ta’i toa ono a maota e lua e le maua lava se tasi i lenei mataupu.
Na faailoa e nisi o sui o le Asosi a Foma’i i le fonotaga ananafi e faapea, ua maea ona latou talanoa ma le alii kovana i le taeao ananafi, ma ua fautuaina i latou e le kovana ina ia fo’i e faatino a latou galuega, e leai se mea e tupu e pei ona folafola e le pulega a le falemai, ua sauni foi lona ofisa e saili se fesoasoani mo le falemai i le vaiaso nei.
Sa fautuaina e nisi o tamaitai fomai tagata faigaluega ina ia faateletelegese lo latou manatu e faataunuu le solo tetee, ae faatalitali ma le faatuatua i le fuafuaga lea ua sauni le kovana e tapena mo le falemai.
O le fautuaga foi lea na tuuina atu e nisi o tagata faigaluega Sinia a le falemai ananafi, ina ia taofiofi laitiiti le faataunuuina o le faamoemoe, nei maoluma o latou manatu ae avea ma itu e ponatia ai se taumafaiga lelei o loo taumafai atu i ai le kovana.
Peitai na taua e nisi o tagata faigaluega, e leai se isi taimi e toe faatali ai le faataunuuina o le solo tetee, o lea ua faailoa mai le faaiuga a le pulega a le falema’i e faamalolo ai latou mai a latou galuega, ma o se tulaga foi o le a afaina ai o latou aiga, aafia ai le tau totogiina o a latou pili, aemaies ai lava le fafagaina o a latou fanau.
Fai mai isi, ana manatu mamafa le pulega a le falemai ma alolofa i ana tagata faigaluega ona o le mea ua tupu, e auai i latou i le fonotaga ananafi, peitai sa faaalia e nisi, e leai ma se sui o le pulega a le falemai na auai i le fonotaga ananafi.
Faitau i le tele o isi vaega eseese o lenei fa'afitauli i tala i le vaega a Le Lali i totonu o le tatou nusipepa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.